Επιστρέφει η Lady Gaga στο American Horror Story; - kmag\nΑπό τότε που τελείωσε η πέμπτη σαιζόν του «American Horror Story», οργιάζουν τα σενάρια για το ποιος ηθοποιός θα επιστρέψει για την έκτη σαιζόν που αποφασίστηκε το Νοέμβριο. Σίγουρη είναι η επανεμφάνιση της Angela Bassett, η οποία εξέφρασε την πεποίθηση πως η Lady Gaga θα γυρίσει.\nΣύμφωνα με τον Ryan Murphy, η πρόταση για μία ακόμη σαιζόν με τη Lady Gaga είναι ήδη στο τραπέζι, με την ίδια ακόμη ούτε να επιβεβαιώνει ούτε να διαψεύδει τις επόμενες κινήσεις της. Άλλωστε η υποκριτική δεν είναι η προτεραιότητά της, αλλά η μουσική της καριέρα θα είναι ο παράγοντας για την όποια απόφασή της. Πιθανολογείται, βέβαια, πως το γεγονός πως η Gaga βραβεύτηκε με Χρυσή Σφαίρα για την ερμηνεία της στη σαιζόν «Hotel» θα παίξει κι αυτό το ρόλο του.\nΦυσικά πολλά είναι και τα σενάρια για το τι θα πραγματεύεται η έκτη σαιζόν, με εκείνο που θα βασίζεται στον Slender Man* να διαψεύδεται άμεσα. Η Angela Bassett έδωσε μερικά στοιχεία για το χαρακτήρα της, που τον περιγράφει «κάτι παραπάνω, ενώ η Sarah Paulson θα είναι περισσότερο «αφεντικό» του χαρακτήρα της. Κάτι που δεν αφήνει πολύ χώρο για τη Lady Gaga, αλλά ακόμη κι έτσι, θα μπορούσε να επιστρέψει για κάποια επεισόδια.\n*O Slender Man είναι δημιουργία του Victor Surge, ο οποίος κέρδισε έναν διαγωνισμό φωτογραφίας το 2009. Στο διαγωνισμό θα βραβευόταν η πιο τρομακτική φωτογραφία έπειτα από Photoshop. Η δική του απεικόνιζε δύο παιδιά να παίζουν αμέριμνα και στο βάθος να τα παρατηρεί μία ψιλόλιγνη ανδρική φιγούρα με λευκό πρόσωπο χωρίς χαρακτηριστικά, με μακριά άκρα και φορώντας σμόκιν. Ο Slender Man έγινε σύντομα viral και ενέπνευσε μία σειρά παιχνιδιών αλλά και τρομακτικών ιστοριών.\nΠροσωπικό σχόλιο: Δε θα πω πως ήταν κακή η Lady Gaga στο ρόλο της Κόμισσας, αλλά δε θα πω πως άξιζε και τη Χρυσή Σφαίρα. Κι εξακολουθώ να πιστεύω πως αυτή που έκανε το «American Horror Story» ξεχωριστό ήταν η παρουσία της Jessica Lange. Παρ’ όλα αυτά, θα ήταν σίγουρα ενδιαφέρον να δούμε αν μπορεί η pop star να ανταπεξέλθει στις απαιτήσεις του show – και κυρίως του κοινού του.\nAmerican Horror StoryLady GagaΑντιγόνη Αδαμοπούλουεπιστροφήτηλεόραση


Τζωρτζ Στάινερ: o τελευταίος αναγεννησιακός στοχαστής σ' έναν κόσμο που έχει δραματικά αλλάξει - 360views Magazine\nΤζωρτζ Στάινερ: o τελευταίος αναγεννησιακός στοχαστής σ’ έναν κόσμο που έχει δραματικά αλλάξει\nγια 19/04/2016 σε Βιβλίο, Συνέντευξη\nΤζωρτζ Στάινερ: o τελευταίος αναγεννησιακός στοχαστής σ’ έναν κόσμο που έχει δραματικά αλλάξει… Οι πιο συνηθισμένες τιμές που του αποδίδουν, είναι οι τίτλοι του «τελευταίου αναγεννησιακού στοχαστή» ή του ευφυούς κριτικού λογοτεχνίας. Είναι ο διανοούμενος, που μπορεί να ξεκινήσει μια πρόταση με στίχο του Δάντη, να κάνει σλάλομ ανάμεσα στον Όμηρο και τον Σπινόζα και να αφηγηθεί, τελικά, μια άγνωστη ιστορία από την Άπω Ανατολή. Καθηγητής και λέκτορας, τα τελευταία 52 χρόνια, αντικρίζει τον Δεκέμβριο του 2010 με μια μελαγχολική διάθεση, που μεγεθύνεται απ’ τους τίτλους για τις καταλήψεις των Άγγλων φοιτητών: «Είναι η πρώτη γενιά, που δεν έχει ελπίδες για την αγορά εργασίας και που δεν ζει στο βιοτικό επίπεδο των προηγουμένων», λέει και νιώθει πολύ μόνος, που στην παλιά γειτονιά των καθηγητών, τώρα, κατοικούν τραπεζίτες.\nΟ Τ. Στάινερ, μιλά για όλους και για όλα σε μια αποκαλυπτική συνέντευξη, στο Books’ Journal, που παρ’ ότι δόθηκε το 2011, είναι απολύτως επίκαιρη και πηγή για προβληματισμούς και σκέψεις. Ο ίδιος αυτοσυστήνεται, πάντως, ως «φανατικός αναγνώστης». Η πυκνότητα των αφορισμών του –για τον Β’ Παγκόσμιο, τη μετάφραση, το φονταμενταλισμό, την ευρωπαϊκή ποίηση, τους Έλληνες κλασικούς, τον Χάιντεγκερ– έχουν γράψει τη δική τους ιστορία, αλλά σε μια συνάντηση μαζί του, μεγαλύτερη σημασία έχουν το ειρωνικό βλέμμα, η επιτόνηση των λέξεων και οι σιωπές.\nΟ Τζωρτζ Στάινερ είναι ένας στοχαστής –όντως από τους τελευταίους του είδους– που είχε πάντοτε ανάγκη το ακροατήριο. Τα βιβλία του αφηγούνται ξεχασμένες ιστορίες του ευρωπαϊκού πολιτισμού, ανακαλούν στίχους του Δάντη και βιογραφούν ιερά τέρατα της τέχνης, αλλά μοιάζουν μονίμως να απευθύνονται στο δεύτερο πληθυντικό. Γεννήθηκε στο Παρίσι, πήρε πτυχίο απ’ το Πανεπιστήμιο του Σικάγου, εργάστηκε στον Economist και τον New Yorker ( τελικός απολογισμός: 200 κριτικές βιβλίων ), τιμήθηκε απ’ το Χάρβαρντ, δίδαξε στο Γέιλ, την Οξφόρδη, τη Γενεύη και την Μπολόνια. Δεν έγινε, όμως, ποτέ καθηγητής στο Κέμπριτζ, όπου ζει, από το 1961. «Το ενδιαφέρον μου για το Ολοκαύτωμα, το ζήτημα της ταυτότητας και την πολυπλοκότητα των γλωσσών, αυτομάτως, με περιθωριοποίησε. Η αγγλική ακαδημαϊκή κοινότητα, αν δεν το γνωρίζετε, ομνύει στην ιερότητα της μίας και μοναδικής γλώσσας».\nΌλα άλλαξαν στην παλιά γειτονιά: τη θέση των καθηγητών πήραν οι τραπεζίτες\nAκόμη και στην σημερινή του γειτονιά, όπου ζει με τη γυναίκα του, Ζάρα, επίσης ακαδημαϊκό, νιώθει μόνος. Οι συνάδελφοι καθηγητές έχουν απομακρυνθεί και τη θέση τους έχουν πάρει οι τραπεζίτες. Το κόστος ζωής έχει γίνει δυσβάστακτο, ακόμη και για τους ακαδημαϊκούς. Τα τελευταία δύο χρόνια, ο Στάινερ, που έχει ζήσει το Β’ Παγκόσμιο Πόλεμο, παρακολουθεί τα ξεσπάσματα του «άγριου καπιταλισμού» («capitalisme sauvage», προφέρει τον όρο στα γαλλικά) σε βάρος των Ευρωπαίων. «Αργά ή γρήγορα θα φτάναμε ως εδώ. Αργά ή γρήγορα θα ξεπεράσουμε κι αυτήν την περιπέτεια. Αν και δεν θέλω να μιλήσουμε για πολιτική –υπάρχουν αρμοδιότεροι από μένα-, πιστεύω, ότι το μέλλον της Ευρώπης συνδέεται με μια αποτελεσματική Αριστερά».\nΚαθηγητής και λέκτορας, τα τελευταία 52 χρόνια, αντικρίζει τον Δεκέμβριο του 2010 με μια μελαγχολική διάθεση, που μεγεθύνεται απ’ τους τίτλους για τις καταλήψεις των Άγγλων φοιτητών. «Οι αντιδράσεις τους για τα αυξημένα δίδακτρα είναι μόνο η κορυφή του παγόβουνου. Έτσι κι αλλιώς, δεν αντιδρά το σύνολο των πανεπιστημίων. Το πραγματικά ανησυχητικό για όλους είναι η ζωή μετά το πανεπιστήμιο. Είναι η πρώτη γενιά που δεν έχει ελπίδες για την αγορά εργασίας και που δεν ζει στο βιοτικό επίπεδο των προηγουμένων». Το φλας μπακ μεταξύ των διαφορετικών δεκαετιών είναι μια αγαπημένη συνήθεια του Στάινερ, κατά τη διάρκεια της συνέντευξης. Το ίδιο βιωματική είναι η προσήλωσή του στα αρχαία κλασικά κείμενα –όχι για να αντλήσει συμπεράσματα, αλλά για να μεταδώσει το θαυμασμό του, η εμμονή με το δίπολο «πολιτισμός – βαρβαρότητα» κι ένα αναπάντητο, εδώ και δεκαετίες, ερώτημα: γιατί η τέχνη δεν μπόρεσε να ανακόψει τον ηθικό ξεπεσμό της Ευρώπης.\nΟ αναγνώστης του Ομήρου\nΠριν από οτιδήποτε άλλο, είμαι ένας αναγνώστης. Κι αυτό που γεμίζει τη ζωή μου –κυριολεκτικά και μεταφορικά, εφόσον φέτος κλείνω 52 χρόνια ως καθηγητής- είναι να διαβάζω τα κείμενα άλλων. Στα γαλλικά έχουν μια ωραία έκφραση: «maitre a penser», ο δάσκαλος της σκέψης. Δεν θα τολμούσα να περηφανευτώ κάτι τέτοιο για τον εαυτό μου. Αυτό που θα ήθελα, όμως, είναι το «maitre a lire», ένας δάσκαλος της ανάγνωσης.\nΜια ανάγνωση, που ξεκίνησε στην ηλικία των έξι ετών, με πολεμικές περιπέτειες και μάλιστα απ’ τον καλύτερο του είδους…\nΕννοείτε την ανακάλυψη της Ιλιάδας. Ναι, αυτή είναι μια στιγμή, που την κουβαλάω σαν δώρο, μέχρι σήμερα. Και από μία άποψη, ό,τι έχω γράψει είναι, πιθανότατα, οι υποσημειώσεις εκείνης της ανακάλυψης. Ο πατέρας μου μου είχε διηγηθεί χοντρικά την ιστορία, αλλά εκείνο το βράδυ άνοιξε μπροστά μου τη μετάφραση του Voss, στη ραψωδία Φ. Ο Αχιλλέας, πυρ και μανία, μετά το θάνατο του Πατρόκλου, σκοτώνει όποιον Τρώα βρεθεί στο πέρασμά του. Ο πατέρας μου διαβάζει, συνεχώς, φτάνει μέχρι την ικεσία του Λυκαίου, να και ξαφνικά σταματάει. «Εδώ υπάρχει μια παράλειψη στη μετάφραση», ψιθυρίζει, και μ’ αφήνει στα κρύα του λουτρού. Το μόνο που μπορούσε να σκεφτεί ήταν να μου μάθει λίγα αρχαία ελληνικά, για να καταλάβω τι θα γίνει στη συνέχεια. Η ανυπομονησία μου για την έκβαση της μάχης του είχε δώσει μία υπέροχη ιδέα για την εκπαίδευσή μου. Έχω ακόμη το σχολικό εγχειρίδιο, όπως και δεκάδες άλλες εκδόσεις της «Ιλιάδας», καθώς, με τα χρόνια, έγινα συλλέκτης ομηρικών μεταφράσεων, όπως πιθανότατα γνωρίζετε. Έχω επιμεληθεί τον τόμο με τις καλύτερες αγγλικές μεταγραφές απ’ τις εκδόσεις Penguin και νομίζω, ότι ελάχιστες ημέρες της ζωής μου έφυγαν χωρίς να διαβάσω έστω και λίγες αράδες από τα ομηρικά έπη. Η ικεσία του Πριάμου στον Αχιλλέα για το νεκρό Έκτορα συνεχίζει να είναι μία από τις πέντε μεγάλες στιγμές, που διαμόρφωσαν τη δυτική λογοτεχνία. Ίσως, βέβαια, τώρα που το σκέφτομαι, η Οδύσσεια να έχει μεγαλύτερη σημασία για τους ανθρώπους της ηλικίας μου, τώρα που φτάνουμε στη δύση της διαδρομής.\nΕπειδή η «Οδύσσεια» δεν είναι απλώς το πρώτο, αλλά πιθανότατα και το σημαντικότερο αφήγημα της δυτικής λογοτεχνίας. Ο κεντρικός της χαρακτήρας είναι απομακρυσμένος στο χρόνο, αλλά η ποιότητά του αποδεικνύεται παραδόξως σύγχρονη. Δεν είναι μόνο η πονηριά του Οδυσσέα, με την οποία ταυτιζόμαστε, αλλά και οι τόσο σύγχρονες «αδυναμίες» του. Αυτές διαχειρίστηκε ο Τζόις και τόσοι άλλοι στα έργα τους. Ο ήρωας με τον οποίο μπορούμε να ταυτιστούμε δεν είναι ούτε ο Αχιλλέας, ούτε ο Έκτορας.\nΠοτέ δεν θα μπορούσα να περιορίσω τη λίστα σε πενήντα ονόματα. Αυτή είναι μια λογική σουπερμάρκετ. Και προφανώς, όλα αυτά ξεκινούν με τον Όμηρο. Αλλά θα μπορούσαν να ξεκινούν με το Έπος του Γκιλγκαμές ή τις περιπέτειες του Ιωνά ή την ιστορία του Δαβίδ, που είναι παλιότερα κείμενα απ’ την Οδύσσεια, κι εξίσου σπουδαία.\nΕίναι θεμιτό να συγκρίνουμε το Σοφοκλή με το Βιργίλιο ή τον Σαίξπηρ με τον Έλιοτ; Δημιουργούς, δηλαδή ,που προέρχονται από διαφορετικές εποχές;\nΠάντως, το κάνουμε. Διαβάζω, σημαίνει, συγκρίνω. Έστω και ασυνείδητα. Το σημαντικό είναι να μην φτιάχνουμε λίστες με μετοχές, που ανεβοκατεβαίνουν. Αυτό ας το αφήσουμε, καλύτερα, στην επιτροπή του Νόμπελ Λογοτεχνίας. Αυτό που λέω πάντα στους μαθητές μου, είναι, να έχουν το θάρρος των δικών τους παθών. Εάν ερωτευτούν κεραυνοβόλα έναν συγγραφέα, η συμβουλή μου είναι να ρουφήξουν το σύνολο του έργου του – ακόμη και τα αδύναμα κομμάτια. Να μη δώσουν δεκάρα για τη γνώμη των υπολοίπων. Να μη διαπραγματευτούν το πάθος τους. Δεν πρέπει να μας ενδιαφέρει, εάν ο συγγραφέας είναι «ήσσων» ή «ξεχασμένος». Από τη στιγμή που τον ανακαλύπτουμε, έχει ξεκινήσει μαζί του ένας διάλογος, που θα κρατήσει σε όλη μας τη ζωή. Δεν νομίζωμ ότι υπάρχει καλύτερη αίσθηση από αυτήν. Κατά τη διαδικασία υποδοχής φοιτητών στο Κέμπριτζ, τους ζητούσα να μου ονομάσουν, έστω κι έναν συγγραφέα, χωρίς να ντρέπονται, ακόμη κι αν επρόκειτο για αστυνομική λογοτεχνία. Το ουσιώδες ήταν να συναντήσουν ένα έργο κι ένα έργο να τους «συναντήσει». Τα υπόλοιπα είναι υπόθεση χρόνου.\nΟι Αφρικανοί δεν είχαν ποτέ μια Βίβλο\nΜακάρι να μπορούσα να απαντήσω. Θα το προσπαθήσω μέσα από μια ιστορία, όταν κάποτε ήμουν φιλοξενούμενος της Ναντίν Γκόρντιμερ στο Γιοχάνεσμπουργκ. Ήταν η σκληρή εποχή του απαρτχάιντ και η συγγραφέας είχε καλέσει στο σπίτι της ορισμένα ηγετικά στελέχη του Εθνικού Αφρικανικού Κονγκρέσου (ΑNC). Η αστυνομία βρισκόταν φυσικά παντού στους δρόμους, έγραφε ονόματα αντιφρονούντων, αλλά δεν άγγιζε καθόλου την Γκόρντιμερ. Σε ένα από αυτά τα στελέχη, λοιπόν, έθεσα την ερώτηση που μου κάνατε. Ξέρετε ποια ήταν η απάντησή του; «Εσείς οι Εβραίοι έχετε το Ταλμούδ και την Παλιά Διαθήκη. Οι Καθολικοί έχουν την Καινή Διαθήκη. Οι κομμουνιστές έχουν το Κεφάλαιο. Οι μωαμεθανοί έχουν το Κοράνι. Εμείς δεν είχαμε ποτέ ΤΟ βιβλίο». Είναι μια απάντηση, που δεν θα ξεχάσω ποτέ. Όλες οι κοινότητες που ανέφερε οργανώθηκαν γύρω από την κουλτούρα ενός κανονιστικού βιβλίου. Οι Αφρικανοί δεν το είχαν ποτέ.\nΓλώσσες: το προνόμιο της ζωής\nΣτο αυτοβιογραφικό βιβλίο «Errata» κάνετε λόγο για τις «κλειστές πόρτες» – την άγνοια της γλώσσας, δηλαδή- που δεν σας επέτρεψαν να γνωρίσετε τη Ρωσία και το Ισλάμ. Είναι ακόμη κλειστές αυτές οι πόρτες;\nΔυστυχώς, ναι. Μετανιώνω, ακόμη, που δεν έμαθα περισσότερες γλώσσες. Από την άλλη, είμαι πιθανότατα ο μοναδικός καθηγητής πανεπιστημίου που μπορεί να διδάξει σε τέσσερις γλώσσες: αγγλικά, γαλλικά, γερμανικά και ιταλικά. Αυτό υπήρξε το μεγάλο προνόμιο της ζωής μου, αλλά και η μεγάλη ειρωνεία του γάμου μου. Η γυναίκα μου μιλάει μόνον αγγλικά. Δεν μπορεί να πει όχι ή ναι σε μια άλλη γλώσσα. Η ερώτησή σας, όμως, μου θυμίζει μια υπέροχη ιστορία με τον δάσκαλό μου, τον κορυφαίο Ρώσο γλωσσολόγο, Ρομάν Γιάκομπσον. Όταν τον τιμούσαν στο Χάρβαρντ για τα 70ά του γενέθλια, ένας άνθρωπος της διοίκησης τον ρώτησε, εάν όντως μιλούσε 17 γλώσσες. «Ναι. Όλες στα ρωσικά», ήταν η απάντησή του. Υπέροχη, βαθυστόχαστη απάντηση.\nΣτην πραγματικότητα, συμφωνώ με αυτή την άποψη υπό προϋποθέσεις. Πιστεύω στην πολυγλωσσία και στους δημιουργούς της, που κάποτε έφεραν φρέσκο αέρα στη λογοτεχνία, όπως οι Όσκαρ Ουάιλντ, Κόνραντ, Ναμπόκοφ, Μπόρχες και Μπέκετ. Στη δική μας εποχή, άλλωστε, η αστυνομική λογοτεχνία κυριαρχείται από σκανδιναβούς συγγραφείς, που μιλούν επίσης εξαιρετικά αγγλικά.Από την άλλη, όμως, οφείλουμε να ομολογήσουμε, ότι οι περιπτώσεις συγγραφέων που έφτασαν κάτι σε βάθος αφορά σε ανθρώπους που μιλούν μόνο την δική τους γλώσσα.\nΝομίζω, ότι τον ευχαριστήθηκαν, όσο κι εγώ. Και η αλήθεια είναι, ότι προσπαθούσα να επιλέγω, πάντοτε, τα πιο συναρπαστικά κομμάτια. Θυμάμαι μια πολύ ωραία στιγμή, στο πανεπιστήμιο του Τορίνου. Είχα επιλέξει έναν στίχο από τη Θεία Κωμωδία, τη στιγμή που ο θεός Ποσειδώνας βρίσκεται στο βυθό της θάλασσας και βλέπει να περνάει από πάνω του η σκιά της «Αργώς». Μια απαράμιλλη, μαγική στιγμή. Μετά την ανάγνωση του στίχου ζήτησα από το ακροατήριο να σκεφτεί τον Κουστώ. Πόσο τετριμμένο θα έμοιαζε για εκείνον –όπως και για πολλούς ερασιτέχνες δύτες ή ψαράδες- να βλέπουν τις σκιές των πλοίων, που περνούν από πάνω τους. Η ποιότητα του σοκ ανάμεσα στις δύο σκηνές είχε αλλάξει. Στον Δάντη ήταν μια σουρεαλιστική στιγμή, στην περίπτωση του Κουστώ, της καθημερινής ρουτίνας, δεν υπάρχει καμία έκπληξη. Ιδού, λοιπόν, πώς η πρόσληψη των μεγάλων κειμένων αλλάζει, ανάλογα με τις καθημερινές μας συνήθειες ή τη χρήση της τεχνολογίας.\nΗ βίβλος της αδικίας: Πόσα είναι τα βιβλία που έχετε διαβάσει και βρήκατε υπερεκτιμημένα;\nΜερικά εκατομμύρια μόνο – και θα κάνετε τον κόπο να γελάσετε μαζί μου…Για να σοβαρευτούμε, φυσικά και υπάρχουν βιβλία, τα οποία ένας κριτικός δεν μπορεί να «ακούσει». Αλλά ένας καλός κριτικός ή ένας καλός δάσκαλος οφείλει να ανοίγει βιβλία, όχι να κλείνει. Για να μην φτάσουμε στους ξεχασμένους ή υποτιμημένους συγγραφείς, που δεν μπήκαν ποτέ στη λίστα των Νομπέλ. Η Σουηδική Ακαδημία έχει το πάνω χέρι σε κάτι τέτοια. Είναι η Βίβλος της αδικίας.\nΒέβαια. Θυμηθείτε ότι διαδέχτηκα τον σπουδαίο Έντμουντ Ουίλσον στη λογοτεχνική κριτική του NewYorker, την περίοδο 1966 – 1986. Όλα αυτά τα χρόνια, βουτούσα με πάθος στις σελίδες της αμερικανικής λογοτεχνίας. Ο Φίλιπ Ροθ είναι πιθανότατα ο πιο ενδιαφέρων Αμερικανός δημιουργός εν ζωή. Σπουδαία υπήρξε για μένα η Αμερικανο-καναδή ποιήτρια, Αν Κάρσον και δημιουργοί που εγκαταστάθηκαν στις ΗΠΑ, όπως ο Ιρλανδός ποιητής Πολ Μολντούν. Προσωπικά, με αφήνει κάθε φορά εκστατικό η πρόζα του Κόρμακ Μακ Κάρθι – μεγάλο βάθος.\nΗ διαφήμιση λέει, ότι το περιοδικό ΤΙΜΕ είχε χρόνια να αφιερώσει εξώφυλλο σ’ έναν Αμερικανό συγγραφέα…\nΟι δημοσιογράφοι που γράφουν μυθιστορήματα. Θα έχετε διαβάσει πολλά βιογραφικά σημειώματα νέων συγγραφέων, που στην πραγματικότητα, ξοδεύουν τη ζωή τους πίσω από ένα δημοσιογραφικό γραφείο. Μεταξύ μας, ελπίζω να μην είστε ένας απ’ αυτούς! Κι επίσης, οι μιμητές του ύφους μεγάλων ποιητών. Ο Πάουλ Τσελάν έχει δεινοπαθήσει στα χέρια των κακόμοιρων των μιμητών του.\nΈχετε μια ξεκάθαρα διαφορετική προσέγγιση για τη λογοτεχνία σε σχέση με τον Χάρολντ Μπλουμ. Εσείς επιμένετε στη σχέση αναγνώστη και βιβλίου. Εκείνος επιμένει στην αυταξία κα την ποιότητα του συγγραφέα. Εξ’ ού και ο «Κανόνας» του, με τους 25 σημαντικότερους δημιουργούς της δυτικής λογοτεχνίας.\nΔε νομίζω, ότι υπάρχει άλλο κριτήριο από τη σχέση που αναπτύσσει ο αναγνώστης με το βιβλίο. Θυμηθείτε, ότι στην αγγλική γλώσσα η λέξη «απόκριση» (response) γεννάει τη λέξη «ευθύνη» (responsibility). Από ένα σημείο και μετά, η μοναδική αυθεντία είναι ο αναγνώστης, όχι ο δημιουργός. Αυτή τη σχέση προσπαθώ να καθιερώσω, αλλά δεν τα καταφέρνω, οφείλω να ομολογήσω. Ζούμε στην εποχή, όπου οι αναγνώστες καταναλώνουν αμέτρητες πληροφορίες γύρω από τα βιβλία, διαβάζουν βιογραφίες δημιουργών, προσελκύονται από ανέκδοτα και κουτσομπολιά, αλλά έτσι χάνουν την ευκαιρία να διαβάσουν μερικές έστω αράδες απ’ το έργο. Τα σχόλια, δυστυχώς, υπερνικούν τα βιβλία. Διαφωνώ, λοιπόν, βαθύτατα με κριτικούς λογοτεχνίας, όπως ο Χάρολντ Μπλουμ. Προφανώς, ο Σαίξπηρ κατέχει κεντρική θέση στην αγγλική γλώσσα (σ.σ: η βασική θέση του «Κανόνα»), αλλά μην ξεχνάτε, ότι το ίδιο συμβαίνει με τη Βίβλο. Η αγγλική και η ελληνική ποίηση έχουν αυτό το σπάνιο προνόμιο της αδιάσπαστης γλωσσικής ιστορίας. Δεν θα μπορούσα, λοιπόν, να απομονώσω ένα ή δύο κείμενα ως τα πιο απαραίτητα.\nΔεν έδωσα ποτέ σημασία. Κατά μία έννοια, μάλιστα, είμαι πολύ πιο μαρξιστής από πολλούς συναδέλφους μου. Πιστεύω, ότι ο Μαρξ, όντως, εντόπισε τις ανθρώπινες ανισότητες στη ζωή και ότι επανέρχεται, σήμερα, με το ζήτημα της ανθρώπινης αξιοπρέπειας. Αν ο κόσμος δεν έχει να ξοδέψει για πολιτισμό, γιατί δεν ρίχνουμε την τιμή των εισιτηρίων στα μουσεία; Πιστεύω, ότι το χειρότερο που μπορούμε να πάθουμε, είναι να μην κυνηγάμε ουτοπίες, επειδή κάποτε ο μαρξισμός αποδείχτηκε τρύπιο βαρέλι. Τον άδειο πάτο της ελπίδας: αυτό είναι που φοβάμαι. Όσον αφορά τις κατηγορίες που αναφέρατε, είχαν στόχο μάλλον τον εκπεφρασμένο ελιτισμό μου. Αλλά τι σημαίνει η λέξη ελίτ, πέραν του ότι κάποια πράγματα είναι καλύτερα από άλλα; Δεν οργάνωσα εγώ το σύμπαν –δόξα τω Θεώ!- κι έτσι, ποτέ δεν θα καταλάβω, γιατί ορισμένοι άνθρωποι είναι περισσότερο ταλαντούχοι. Εντάξει, δεν είναι δίκαιο, που ο Μότσαρτ μπορούσε να συνθέσει στην ηλικία των 8 ή ότι πεντάχρονα παιδιά γίνονται εξπέρ στο σκάκι, αλλά ποιο σοσιαλιστικό εκπαιδευτικό σύστημα ή ποιες λαϊκιστικές κορόνες μπορούν να αλλάξουν τέτοια δεδομένα; Το μεγάλο λάθος των ουτοπικών κινημάτων ήταν να θεσμοθετήσουν την ποιότητα. Ε, δεν γίνεται.\nΣτο βιβλίο «Ερμηνεύοντας τον Χίτλερ», ο Ρον Ροζενμπάουμ αναφέρεται επικριτικά στο μυθιστόρημά σας «Μεταφορά του Α.Χ. στο Σαν Κριστομπάλ», όπου ο Χίτλερ εξηγεί τα κίνητρα της ιστορικής δράσης του σε έναν μονόλογο συναρπαστικό. Ύστερα από τόσα χρόνια, θεωρείτε ότι ο μυθιστορηματικός ήρωας σας ξέφυγε απ’ τα χέρια;\nΕπιμένω, και πάλι, ότι μόνο ο αναγνώστης μπορεί και πρέπει να αποφασίσει. Γράφτηκαν τόσα και τόσα γι’ αυτό το βιβλίο, αλλά από τους σχολιαστές διέφυγε κάτι βασικό. Στον ιουδαϊκό μυστικισμό υπάρχει μια βασική πεποίθηση ότι το σύμπαν γεννιέται από τη «Λέξη». Αντιστοίχως, η «αντι-λέξη» θα μπορούσε να καταστρέψει τον κόσμο. Η μυθιστορηματική ιδέα που είχα, ήταν, ότι ο Χίτλερ, πιθανότατα, έφτασε όσο κανείς άλλος σ’ αυτή την αντι-λέξη. Αυτό ήταν όλο: μια αλληγορία στοχασμού, ένας φιλοσοφικός μύθος. Με τίποτε, όμως, ένα σπουδαίο μυθιστόρημα. Για κάτι τέτοιο, ο συγγραφέας χρειάζεται ένα είδος αθωότητας, όπου εγώ δεν έχω καμία πρόσβαση. Οι παραβολές και οι αλληγορίες με βοηθούν να οργανώσω τις φωνές μέσα μου.\nΣτη θεολογία υπάρχει μια έννοια, το mysteriumtremens (τρομακτικό μυστήριο της ύπαρξης), που είναι απλησίαστο και μόνο οι ποιητές μπορούν να θίξουν καίρια. Να θυμίσω, απλώς, ότι ο Χίτλερ ήταν αγγελιοφόρος μεταξύ των ορυγμάτων στον Α’ Παγκόσμιο Πόλεμο. Οι μεταφορείς μηνυμάτων είχαν τότε προσδόκιμο ζωής δύο εβδομάδες το πολύ. Τραυματίστηκε τρεις φορές – την τρίτη, μόλις ένα εκατοστό απ’ την τραχεία. Χωρίς αυτόν, δεν θα υπήρχε το Ολοκαύτωμα, ούτε ο Β’ Παγκόσμιος, έτσι όπως τον ξέρουμε. Γύρω από τον Λένιν, τον Στάλιν, τον Μπέρια υπήρχαν δεκάδες άλλοι χασάπηδες, αλλά κανείς δεν μπόρεσε να προκαλέσει το δέος, όπως ο Χίτλερ. Είναι μια μοναδικότητα στην ιστορία, για την οποία, ακόμη ψάχνουμε ψηφίδες. Κανείς δεν συνταίριασε τόσο μοναδικά και τόσο καταστροφικά την υψηλή νοημοσύνη, την πολιτική προπαγάνδα, τη δύναμη της γλώσσας. Στην αρχή, μίλησε σε δέκα ανθρώπους, έπειτα σε δέκα χιλιάδες και αργότερα σε δέκα εκατομμύρια. Μόνο στον κινηματογράφο θα μπορούσα να βρω κάποια καλά δείγματα. Ειδικά το πιο πρόσφατο, η Πτώση, που είναι ένα αριστούργημα απ’ αυτήν την οπτική.\nΚανείς δεν έχει το δικαίωμα να συγχωρεί τους σφαγείς ή τους βασανιστές\nΗ εβραϊκή ιστορική συνείδηση συμπυκνώνεται στη φράση: «Συγχωρώ, αλλά δεν ξεχνώ». Συμφωνείτε με αυτή την άποψη;\nΝομίζω, ότι κανείς δεν έχει το δικαίωμα να συγχωρεί τους σφαγείς ή τους βασανιστές. Όχι μόνο στην περίπτωση του Ολοκαυτώματος, αλλά και στην Κροατία, την Αργεντινή ή την Αλγερία. Σε όλους τους ανθρώπους υπάρχει μια γραμμή, πίσω από την οποία ξεκινά η απανθρωπιά: είναι τα βασανιστήρια ανθρώπου από άνθρωπο. Ακούστε ένα περιστατικό απ’ τον πόλεμο της Αλγερίας. Μία ημέρα οι στρατιώτες έφεραν μπροστά σε νεαρούς Αλγερινούς αξιωματούχους μία χούφτα χωρικών. Τους είπαν, ότι αν καταφέρουν να μάθουν, πού βρίσκεται κρυμμένη η βόμβα, θα χαρίσουν τη ζωή στους συντρόφους τους. «Δεν σας αναγκάζουμε να τους βασανίσετε. Αυτό εξαρτάται από εσάς». Ένας μικρός αριθμός των αξιωματούχων βρήκε αμέσως τη λύση: αυτοκτόνησαν. Πρόκειται για σωκρατική και καντιανή προσέγγιση των πραγμάτων. Δε νομίζω, ότι θα είχα ποτέ το θάρρος να κάνω κάτι αντίστοιχο, αλλά θα ευχόμουν να το έχω.\nΔεν καταλαβαίνω τον εθνικισμό του Ισραήλ. Δεν θυμάμαι να έχω κάνει συμβόλαιο με το Θεό κι επίσης, δεν θέλω κανένα αγροτεμάχιο στη Μέση Ανατολή, μόνο και μόνο επειδή είμαι Εβραίος της διασποράς.\nΟ χάρι πότερ της θρησκείας και τα γκέτο της Μέρκελ\nΘα απαντήσω με μια πραγματική ιστορία. Ίσως, θυμάστε την τρομοκρατική επίθεση των Τσετσένων στο Μπρεσλάν, το 2004. Την τρίτη ημέρα της ομηρείας τα παιδιά είχαν φτάσει στα όριά τους. Όχι μόνο δεν είχαν νερό, αλλά δεν μπορούσαν καν να πιουν τα δικά τους ούρα, επειδή ο οργανισμός τους είχε στερέψει. Οι υπέροχοι δάσκαλοί τους τα συγκέντρωσαν για να πουν όλοι μαζί μια προσευχή στον Θεό τους. Τα παιδιά αρνήθηκαν και αποφάσισαν να προσευχηθούν σε ποιον λέτε; Στον Χάρι Πότερ. Αυτό μπορώ να απαντήσω στην ερώτησή σας.\nΜετά την επικράτηση της ιδεολογίας επί της επιστήμης ήρθε το χάος\nΗ μεγάλη διαίρεση της εποχής μας –ειδικά μετά την 11η Σεπτεμβρίου 2001- είναι η Δύση και το Ισλάμ.\nΤι χρειάζεται για να διευρύνουμε τα περιθώρια διαλόγου;\nΈχω μια πολύ προσωπική αντίληψη σ’ αυτό το θέμα. Έως ότου το Ισλάμ αρχίσει να σέβεται τις γυναίκες και να επιτρέψει την ελεύθερη επιστημονική δραστηριότητα, δεν μπορούμε να διαπραγματευτούμε μαζί του. Ως τον 15ο αιώνα, το Ισλάμ κυριαρχούσε σε πολλούς τομείς –μαθηματικά, ιατρική, φυσική, αστρονομία. Τον 8ο αιώνα, η Βαγδάτη είχε περισσότερες πιθανότητες να γίνει πρωτεύουσα της χριστιανοσύνης, σε σχέση με τη Ρώμη. Μετά την επικράτηση της ιδεολογίας επί της επιστήμης, ήρθε το χάος. Πρέπει να υπάρξει μια επανάσταση στον ισλαμικό κόσμο. Μέχρι σήμερα, δεν έχουν ζήσει καμία.\nΔεν αντιλαμβάνομαι το Ισλάμ, ως πολιτισμό. Θα προτιμούσα τη σύγκρουση ιδεολογιών ή ιδανικών. Όταν έχεις στην άλλη άκρη του τραπεζιού έναν άνθρωπο για τον οποίο οι γυναίκες σημαίνουν κάτι λιγότερο απ’το μισό του άντρα, πώς μπορείς να ξεκινήσεις διάλογο; Το χειρότερο είναι, ότι οι ίδιοι καταδικάζουν τον εαυτό τους στην οπισθοδρόμηση. Το πιο επικίνδυνο χαρακτηριστικό είναι, ότι το μίσος για τη Δύση εμποτίζεται με τη διάθεση του εξευτελισμού.\nΣτο Παρίσι. Το Λονδίνο το αγαπώ, αλλά δεν έχω μεγαλώσει εδώ για να πω, ότι το ξέρω. Δύσκολα, επίσης, μπορώ να απαρνηθώ τη μαγεία της Χιρόνας στην Καταλονία, όπου διανυκτέρευσα κάποτε, σε ένα μικρό διαμέρισμα καβαλιστών, του 13ου αιώνα. Δύσκολα θα ξεχάσω τη Βασιλεία και το Ρήνο, εκεί όπου συναντιούνται η Ευρώπη του ρωμαιοκαθολικισμού και της Μεταρρύθμισης. Και φυσικά, την Μπολόνια, με το παλιότερο πανεπιστήμιο στην Ευρώπη. Μπολόνια, Σορβόννη, Οξφόρδη, Κέμπριτζ. Έχω βρεθεί, έχω περπατήσει κι έχω διδάξει στις τέσσερις πόλεις με τα αρχαιότερα πανεπιστήμια. Αυτό είναι το προνόμιο που κρατάω σ’ αυτή τη ζωή.\nΗ Τζόαν Ντιντιόν υποστηρίζει στο Whitealbum, ότι ορισμένα μέρη υπάρχουν, χάρη στους συγγραφείς, που έγραψαν γι’ αυτά. «Το Κιλιμάντζαρο ανήκει στον Χεμινγουεϊ». Συμφωνείτε μ’ αυτή την ιδέα;\nΕίναι μια συγκινητική ιδέα, πράγματι. Ας πάρουμε τον Σαίξπηρ, για τον οποίο μέχρι σήμερα γνωρίζουμε, ότι δεν βγήκε ποτέ έξω απ’ την Αγγλία. Ε, λοιπόν, η Βενετία ανήκει στον Σαίξπηρ, η Βερόνα -Ρωμαίος και Ιουλιέτα- επίσης. Απ’ τον πρώτο στίχο του Εμπόρου της Βενετίας – «Βενετία. Δρόμος. Μπαίνουν ο Αντώνιος, ο Σαλαρηνός και ο Σαλάνιος»- η πόλη ανοίγεται μπροστά στον αναγνώστη. Η Πράγα θα ανήκει για πάντα στον Κάφκα. Πώς συμβαίνει αυτό; Μόνο οι κινηματογραφιστές θα μπορούσαν να δώσουν λίγη απ’ τη μαγεία τους.\nΌποτε βρεθώ κάπου για διάλεξη, γεγονός που δεν είναι και τόσο συχνό, πλέον, στην ηλικία των 82 ετών. Αλλά να που πρόσφατα ταξίδεψα στο Παρίσι και πιο πριν στη Βενετία για διαλέξεις.\nΌχι. Το επόμενο βιβλίο μου –που ήδη μεταφράζεται σε πολλές γλώσσες- ονομάζεται «Η ποίηση της σκέψης». Προσπαθώ να αναδείξω τις ενδιαφέρουσες συναντήσεις της φιλοσοφίας με την ποίηση από τον Εμπεδοκλή και τον Παρμενίδη ως τον Τσελάν και τον Χάιντεγκερ. Το πιο παράδοξο εδώ, βέβαια, είναι ο Πλάτων. Ο άνθρωπος, που εξόρισε την ποίηση από την ιδανική Πολιτεία, ήταν ο ίδιος ένας από τους μεγαλύτερους ποιητές. Οι χαρακτήρες του στους «Διαλόγους» είναι σαιξπηρικοί.\nΑναφέρατε τον Τσελάν και γνωρίζω, ότι είναι ένα από τα προσωπικά σας πάθη. Ο Τσελάν ήταν τελικά η απάντηση στον αφορισμό του Αντόρνο, ότι «μετά το Άουσβιτς δεν μπορεί να υπάρξει ποίηση»;\nΚατηγορηματικά, ναι. Το ομολόγησε και ο ίδιος ο Αντόρνο, άλλωστε. Κανείς δεν μπορούσε να προβλέψει τη δύναμη αυτής της ποίησης, που τελικά άλλαξε την ιστορία της γερμανικής γλώσσας.\nΟ Χάιντεγκερ ήταν ένας απαίσιος άνθρωπος\nΓιατί, ακόμη και σήμερα, ο Χάιντεγκερ προκαλεί δέος στους κριτικούς; Ακόμη και στην πιο πρόσφατη βιογραφία του, ο Εμανουέλ Φαγιέ μοιάζει να λέει, ότι όσοι διαβάσουν το «Είναι και ο χρόνος», την επόμενη μέρα, θα ξυπνήσουν ναζιστές.\nΟ Χάιντεγκερ ήταν ένας απαίσιος άνθρωπος και την ίδια στιγμή ένας από τους μεγαλύτερους στοχαστές του 20ού αιώνα. Αυτή η αντίφαση, όπως ξέρετε, βρίσκεται στο επίκεντρο της προσωπικής μου αναζήτησης, απ’ την αρχή της διαδρομής μου. Πώς γίνεται, το πρωί να παίζεις λίντερ του Σούμπερτ στο πιάνο και το βράδυ να δουλεύεις στο Άουσβιτς; Είναι κάτι, στο οποίο, ούτε οι αποδομιστές, ούτε οι λακανιστές, μπόρεσαν ποτέ να δώσουν μια απάντηση. Από μία άποψη, ο Χάιντεγκερ ήταν ναζί, πριν καν εμφανιστούν οι ναζί. Για να σώσει την καριέρα του, είπε ένα τεράστιο ψέμα. Ήξερε τι συνέβαινε στη Γερμανία, αν και όχι μέχρι την τελευταία λεπτομέρεια. Αλλά όλα αυτά δεν έχουν καμιά σημασία για τη φιλοσοφία. Μαζί με τον Βιτγκενστάιν και τον Χούσερλ είναι οι φιλοσοφικοί πυλώνες του 20ού αιώνα.\nΤο «Είναι και ο χρόνος» είναι το Finnegans Wake της μεταφυσικής.\nΘυμάμαι, όταν άρχισα να διαβάζω την πρώτη παράγραφο στο πανεπιστήμιο του Σικάγου, το 1950. Δεν καταλάβαινα το παραμικρό, αλλά το μικρόβιο με είχε ήδη μολύνει. Συνέχισα, ξανά και ξανά. Αυτό είναι που μετράει. Και κάτι άλλο: μέχρι το τέλος, ο Χάιντεγκερ διακήρυττε, ότι μόνο η ελληνική και η γερμανική γλώσσα -μετά τον Καντ- μπορούσαν να παραγάγουν φιλοσοφία. Όταν βρίσκομαι στο αμφιθέατρο με τους φοιτητές μου, φωνάζω, ότι ένας τέτοιος ισχυρισμός είναι σκανδαλώδης. Αλλά το βράδυ, στο σπίτι, ξεφυλλίζω αχόρταγα τις φράσεις του, ψιθυρίζοντας, ότι μάλλον έχει δίκιο. Μακάρι να καταλαβαίναμε, γιατί συμβαίνει αυτή η αντίφαση. Ο Σελίν και ο Προυστ είναι οι δύο γίγαντες της γαλλικής λογοτεχνίας. Ο Έζρα Πάουντ, ένα τρελό, αλλόκοτο πλάσμα, ένας βάρδος του αντισημιτισμού, αλλά τόσο σπουδαίος τεχνίτης.\nΑκόμη ζούμε σε μια μεσαιωνική προ-επιστημονική εποχή.\nΟι αντιφάσεις του ευρωπαϊκού πολιτισμού διαπερνούν ολόκληρο το έργο σας. Το ίδιο και το δίπολο πρόοδος – οπισθοδρόμηση. Θυμάμαι το παράδειγμα, που αναφέρετε: γιατί ακόμη χρησιμοποιούμε τις λέξεις «ηλιοβασίλεμα» και «δύση», σαν να πιστεύουμε ότι η γη είναι επίπεδη;\nΕπειδή ακόμη ζούμε σε μια μεσαιωνική προ-επιστημονική εποχή. Όσο κι αν αυτό ακούγεται παράξενο. Πιστεύουμε εύκολα σε ευλογοφανή τσιτάτα, αλλά δεν μπορούμε να φανταστούμε την τέταρτη διάσταση. Χρησιμοποιούμε τις έννοιες χώρος και χρόνος του Αϊνστάιν, χωρίς να ξέρουμε για τι μιλάμε. Αφήνω εκτός συναγωνισμού την ιδέα, ότι η καρέκλα στην οποία κάθεστε, είναι ένα σύνολο δεκάκις εκατομμυρίων υποατομικών σωματιδίων. Ζούμε και μιλάμε, σαν να βρισκόμαστε στην περίοδο πριν απ’ το Γαλιλαίο. Είναι παράξενη η αίσθηση, ότι χρησιμοποιούμε δεκάδες φορές μέσα στην ημέρα το τηλέφωνο –μια εφεύρεση τόσο παλιά- χωρίς την παραμικρή ελπίδα, ότι κάποτε θα χωνέψουμε, πώς λειτουργεί. Άρα, υπάρχει και ένα άλλο εμπόδιο εδώ: η παροιμιώδης τεμπελιά μας να γνωρίσουμε το σύγχρονο κόσμο. Από μία άποψη, αυτό είναι και η νεωτερικότητα: η μοναξιά και η ανημπόρια του ανθρώπου μέσα σ’ έναν πρακτικό κόσμο. Το καλύτερο παράδειγμα, όμως, είναι η Αυστρία, όπου κανείς δεν παίρνει δίπλωμα οδήγησης, εάν δεν μπορέσει να επιδιορθώσει μια βλάβη ή να αλλάξει ένα λάστιχο! Αυτό στην Αγγλία θα ήταν αδιανόητο. Πρέπει να ομολογήσω, ότι ένας από τους χειρότερους εφιάλτες μου είναι ο όρος «εσωτερική ανάφλεξη»: βγάζω νόημα απ’ το μοντάρισμα των δύο λέξεων, αλλά, πιστέψτε με, δεν καταλαβαίνω για τι πράγμα μιλάμε, όταν ανοίγω το καπό του αυτοκινήτου. Για να μην πολυλογώ: χωρίς τις στοιχειώδεις γνώσεις των μαθηματικών, ο κόσμος μας δεν είναι τίποτε άλλο από μυθοπλασία. Τίποτε άλλο, από ένα παραμύθι με ξωτικά. Ο Καρλ Γιουνγκ –ένας στοχαστής, που κατά τα’ άλλα, ποτέ δεν μ’ ενθουσίασε– έγραψε, το 1945, ότι δεν αργεί ο καιρός, που ο κόσμος θα αναζητάει ιπτάμενους δίσκους από τον ουρανό.\nΤα λιγότερο ώριμα γραπτά Φρόυντ\nΔεν ενδιαφέρομαι καθόλου για την ψυχανάλυση, αλλά λατρεύω τον Φρόιντ. Ήταν μια ιδιοφυΐα στην πολιτισμική κριτική, ένας αξεπέραστος δημιουργός μύθων –μαζί με τον Μαρξ- και ένας στοχαστής που κατάφερε να προασπίσει την αξιοπρέπειά του, μέχρι το τέλος. Αλλά δεν καταλάβαινε τίποτε από ποίηση και μουσική. Τα γραπτά του για την τέχνη –τον «Μωυσή» του Μικελάντζελο– είναι τα λιγότερο ώριμα.\nΑνακαλείτε, συνεχώς, ιστορίες από το παρελθόν. Είχατε πάντοτε τόσο δυνατή μνήμη;\nΣπούδασα στο Γαλλικό Λύκειο του Μανχάταν, όπου έπρεπε να αποστηθίζουμε ολόκληρα ποιήματα και στη συνέχεια, έκανα μόνος μου ασκήσεις μνήμης. Ακόμη και τώρα, στην ηλικία των 82 ετών. Πιστεύω, ότι αν πραγματικά αγαπάς κάτι, θέλεις να το μάθεις απέξω. Θέλεις να μην μπορεί κανείς να στο ξεριζώσει ακόμη και στις δυσκολότερες ημέρες της ζωής σου. Αυτός είναι ο δικός μου, προσωπικός, τρόπος να λέω «ευχαριστώ» στους μεγάλους ποιητές.\nΒρισκόμαστε σε μια μεταβατική περίοδο, κατά την οποία η Αγγλία προσπαθεί να διατηρήσει ορισμένα κεκτημένα στο χώρο της πανεπιστημιακής εκπαίδευσης. Πράγμα πολύ δύσκολο σε περίοδο ύφεσης. Μέχρι σήμερα, οι νέοι της Αγγλίας μπορούσαν να ταξιδέψουν οπουδήποτε στην Κοινοπολιτεία και να βρουν δουλειά. Αλλά κοιτάξτε τι γίνεται: δεν υπάρχουν πλέον άδειες εργασίας στις ΗΠΑ, την Αυστραλία, τον Καναδά. Πού αλλού μπορούν να πάνε; Η ιρλανδική κρίση –όπως και η ελληνική– είναι ο υπαρξιακός τρόμος της αγγλικής νεολαίας σε μικρογραφία. Πρόκειται για φυλακές με πλεονάζοντες εγκλείστους και κλειστές τις πόρτες. Η μετανάστευση των Ιρλανδών, όπως ξέρετε, έχει συμβάλει τα μέγιστα στο αμερικανικό θαύμα. Αυτό σταματάει τώρα, επειδή η Αμερική κλείνει τις πόρτες της. Δεν θα ζήσω για να δω την ανάκαμψη –όλοι οι κύκλοι της ανθρώπινης ιστορίας περιέχουν την ανάκαμψη–, αλλά κυρίως, έναν εντελώς διαφορετικό κόσμο. Ελπίζω, μόνο, ότι η ανεκτικότητα, η λεπτή ειρωνεία απέναντι στη ζωή και η ηπιότητα της αγγλικής κοινωνίας θα παραμείνουν όρθιες και μετά την κρίση.\nΗ νοσταλγία ποτέ δεν βοηθάει. Αντιθέτως, κάνει τα πράγματα χειρότερα. Η παιδικότητα είναι πάντα μια άμυνα απέναντι στην πραγματικότητα. Κοιτάξτε τι γίνεται, εν μέσω κρίσης, με τον γάμο του πρίγκιπα Ουίλιαμ. Όλη η Αγγλία είναι πάνω απ’ τα ταμπλόιντ. Δεν μας αρέσει να μεγαλώνουμε, επειδή είναι εξαιρετικά επίπονο. Το εθνικό μας βιβλίο δεν είναι ο Άμλετ, αλλά ο Πήτερ Παν του Μπάρι. Ένας ήρωας που φωνάζει: «δεν θέλω να μεγαλώσω». Κοιτάξτε τα παραδείγματα της αγγλικής ιδιοφυΐας: ο Γκιούλιβερ, ο Ροβινσώνας Κρούσος, ο Σέρλοκ Χολμς, οι ιστορίες του Τόλκιν, ο Χάρι Πότερ της Ρόουλινγκ. Καταλαβαίνετε, τώρα, γιατί αυτό το μικρό νησί κυριαρχεί στην παγκόσμια παιδική λογοτεχνία: επειδή είναι γραμμένη και για ενήλικες. Από την άλλη, έχουμε μόνο ένα αντίστοιχο γαλλικό φαινόμενο: τον Μικρό πρίγκιπα. Ούτε οι ιστορίες των αδερφών Γκριμ είχαν ποτέ τέτοια απήχηση.\nΘριμένες στην ψευτιά,\nΜια αποκλειστική διεξοδική συνέντευξη με τον τελευταίο αναγεννησιακό στοχαστή, που πρωτοδημοσιεύθηκε στο Books’ Journal #3, Ιανουάριος 2011, και αναδημοσιεύθηκε στο βιβλίο του Δημήτρη Δουλγερίδη «Δεύτερη Ανάγνωση» (Πόλις, 2012)\nΟ ζωγραφικός πίνακας, που πλαισιώνει την σελίδα, είναι έργο του Αντρέ Ντεραίν.\nΠηγή κειμένου: [ booksjournal ]\nστοχαστής Τζωρτζ Στάινερ


ΑΡΘΟΥΡΟΣ, Ο ΙΠΠΟΤΗΣ ΤΟΥ ΚΑΜΕΛΟΤ - ΚΕΒΙΝ ΚΡΟΣΛΕΪ-ΧΟΛΑΝΤ - Εκδόσεις Ψυχογιός\nΑρχική Σελίδα > ΑΡΘΟΥΡΟΣ, Ο ΙΠΠΟΤΗΣ ΤΟΥ ΚΑΜΕΛΟΤ\nΕικονογράφος : MARC ADAMS\nΠόλεμοι και ειδύλλια στον παραμυθένιο Μεσαίωνα Ο Αρθούρος δεν μπορεί να ξεφύγει από τη μοίρα του. Η μαγική πέτρα του πάγου και της φωτιάς, σαν άλλος καθρέφτης, αποκαλύπτει ότι η ζωή του ακολουθεί την ίδια πορεία με τη ζωή του ξακουστού βασιλιά Αρθούρου. Η αναζήτηση της χαμένης μητέρας του, η ζήλια του αδελφού του, οι δεσποσύνες που απλώνουν τα δίχτυα του έρωτα… Όλα είναι ίδια. Έφηβος τώρα πια, αναρωτιέται τι θα βρει στην επόμενη στροφή αυτού του δρόμου και ονειρεύεται το δικό του Κάμελοτ. Ούτε που του περνάει απ'' το μυαλό ότι ο Μέρλιν, με τις ανεξιχνίαστες συμβουλές του, κρατάει ακόμα πολλά κρυμμένα μυστικά… Στον δεύτερο τόμο αυτής της τριλογίας, ο αναγνώστης μπαίνει για τα καλά στο πνεύμα του Μεσαίωνα, μιας εποχής σκληρής όσο και παραμυθένιας? τότε που τα αρχοντόπουλα μεγάλωναν με το όνειρο να γίνουν σταυροφόροι για να ελευθερώσουν τους Αγίους Τόπους? τότε που όλα φαίνονταν τόσο ρομαντικά για ένα νεαρό ιππότη.\nΑυτό το βιβλίο με βοήθησε να γυρίσω πίσω στον Μεσαίωνα, που είναι η αγαπημένη μου ιστορική περίοδος από το δημοτικό! Ήταν τέλειο!\n* Στο μυθιστόρημα αυτό συναντιούνται με αριστουργηματικό τρόπο η φαντασία, η Ιστορία και ο μύθος. Ο συγγραφέας αναπλάθει με τρόπο απολαυστικό και με κάθε λεπτομέρεια και την παραμικρή όψη της ζωής και του θανάτου σ’ ένα μεσαιωνικό κάστρο. Είναι σίγουρο ότι οι έφηβοι θα ταυτιστούν με τον νεαρό Αρθούρο, ονειροπόλο και ποιητή, που οι προσωπικές του ανησυχίες και οι προσπάθειές του να μάθει ποιος είναι τον φέρνουν κοντά στον συνονόματό του, βασιλιά Αρθούρο.\nΜαίρη Ζαχαράκη, ΦΙΛΟΔΗΜΟΣ,για το βιβλίο ΑΡΘΟΥΡΟΣ, Ο ΙΠΠΟΤΗΣ ΤΗΣ ΦΩΤΙΑΣ\n* Μέσα από επισταμένη έρευνα, ο συγγραφέας αφηγείται μια μεσαιωνική ιστορία δίνοντας στον αναγνώστη εικόνες με τα ήθη και τα έθιμα, τις καθημερινές ασχολίες και το κοινωνικό γίγνεσθαι μιας μακρινής εποχής. Από την άλλη, οι αναγνώστες αντλούν σοφία και χαρούμενη διάθεση από τις σελίδες του βιβλίου αυτού, που κυριολεκτικά θα τους μαγέψει.\n* Το δεύτερο βιβλίο αυτής της εξαιρετικής τριλογίας συνδυάζει ιερούς πολέμους και ρομαντικά μεσαιωνικά ειδύλλια. Όσοι απόλαυσαν το πρώτο βιβλίο θα μαγευτούν και πάλι από τη συναρπαστική γραφή του Κέβιν Κρόσλεϊ-Χόλαντ.\nΤο δεύτερο βιβλίο αυτής της εξαιρετικής τριλογίας συνδυάζει ιερούς πολέμους και ρομαντικά μεσαιωνικά ειδύλλια. Όσοι απόλαυσαν το πρώτο βιβλίο θα μαγευτούν και πάλι από τη συναρπαστική γραφή του Κέβιν Κρόσλεϊ-Χόλαντ.\nΜεταφράστηκε σε 21 γλώσσες\nΟ ΚΕΒΙΝ ΚΡΟΣΛΕΪ-ΧΟΛΑΝΤ γεννήθηκε το 1941. Σπούδασε στην Οξφόρδη και εργάστηκε ως καθηγητής αγγλικής γλώσσας στη Μινεσότα. Μέσα από το διάβασμα ανακάλυψε την αγάπη του για τον μεσαιωνικό κόσμο. Η εργασία του για το "Beowulf", ένα από τα σημαντικότερα έπη της Αγγλίας, συγκαταλέγεται...περισσότερα


KADMOS: Μεγάλο φαγοπότι με τα σκουπίδια\nΜεγάλο φαγοπότι με τα σκουπίδια\n"ΑΥΓΗ" Ημερομηνία δημοσίευσης: 18/12/2012\nΟξεία κριτική στον πρόεδρο του φορέα διαχείρισης απορριμμάτων της Αττικής ΕΣΔΝΑ και περιφερειάρχη Αττικής Γ. Σγουρό, καθώς και στην Εκτελεστική Επιτροπή του Συνδέσμου, ασκεί με ανοιχτή επιστολή της η ΠΟΕ- ΟΤΑ για το θέμα της κατασκευής τεσσάρων εργοστασίων επεξεργασίας απορριμμάτων με τη μέθοδο των ΣΔΙΤ. Με εμπεριστατωμένα επιχειρήματα η ΠΟΕ-ΟΤΑ κάνει λόγο για "εξωφρενικά και προκλητικά υψηλή κοστολόγηση των έργων". Δηλώνει ότι οι εργαζόμενοι στην Τ.Α. θα αγωνιστούν για να σταματήσουν τα "εθνοκτόνα" αυτά σχέδια, ενώ ζητεί να σπάσει η σιωπή των αιρετών για να μπει τέλος "στο μεγάλο φαγοπότι των επιχειρηματικών -εργολαβικών- εκδοτικών συμφερόντων".\nΗ ΠΟΕ-ΟΤΑ καταγγέλλει πως "εν μια νυκτί" και με διαδικασίες - εξπρές η Ε.Ε. του ΕΣΔΝΑ ενέκρινε τα τεύχη δημοπράτησης των 4 εργοστασίων χωρίς καν να ενημερώσει τους ΟΤΑ της Αττικής, στους οποίους θα μετακυλήσει το κόστος για 27 χρόνια. Τα τεύχη δημοπράτησης αποτελούν, όπως σημειώνει, απλή αντιγραφή των αντίστοιχων άλλων περιοχών της χώρας, χωρίς να λαμβάνονται υπόψη οι ιδιαιτερότητες της Αττικής.\nΣύμφωνα με την ΠΟΕ-ΟΤΑ, ο ΕΣΔΝΑ δεν έχει θέσει περιβαλλοντικές προδιαγραφές για τα έργα, ενώ δημοπρατεί στη Δυτική Αττική δύο εγκαταστάσεις σε περιοχή απολύτου προστασίας (Ζώνη Α) του όρους Αιγάλεω. Στην Ανατολική Αττική, μάλιστα, προχωρά σε διαγωνισμούς για εργοστάσια που δεν έχουν χωροθετηθεί.\nΚατά την ΠΟΕ-ΟΤΑ δεν λαμβάνεται υπόψη ο περιφερειακός σχεδιασμός Αττικής σε ό,τι αφορά την υποχρέωση για κομποστοποίηση και δεν συνυπολογίζεται η σημαντική μείωση των απορριμμάτων λόγω της κρίσης. Στις περιλήψεις των τευχών δεν γίνεται μνεία για τις υποχρεώσεις της χώρας για την ταχύτατη μείωση της ποσότητας των σύμμεικτων απορριμμάτων και τη χωριστή συλλογή ικανού τμήματος οργανικών αποβλήτων. Έτσι, όπως αναφέρει, παραμένει ο κίνδυνος "οι ανάδοχοι να φτιάχνουν εργοστάσια, αλλά η Αττική να πληρώνει πρόστιμα".\nΗ ΠΟΕ-ΟΤΑ τονίζει πως δεν υπάρχει καμία μελέτη που να τεκμηριώνει την επιλογή των 27 χρόνων εκχώρησης της εκμετάλλευσης, ούτε καμία μελέτη απόσβεσης του κόστους. Όσο για τη διαδικασία που προβλέπει ο "ανταγωνιστικός διάλογος", σύμφωνα με την Ομοσπονδία, "προκρίνει ουσιαστικά τους μεγαλοεργολάβους".\n"Οι εργαζόμενοι στην Τοπική Αυτοδιοίκηση δηλώνουμε στους 'καιροσκόπους' που εκμεταλλευόμενοι την οικονομική - πολιτική - θεσμική κρίση της χώρας προσπαθούν να ξεπουλήσουν 'υπηρεσίες - φιλέτα' στους μεγαλοεργολάβους πως θα αγωνιστούμε με όλες μας τις δυνάμεις προκειμένου να παραμείνει η αποκομιδή και η επεξεργασία των απορριμμάτων δημόσιο αγαθό" υπογραμμίζει τέλος στην ανοιχτή επιστολή της η ΠΟΕ-ΟΤΑ.\n"Μπορεί σήμερα να 'κουμπώνει' η λαϊκή ρήση 'ο λύκος στην αναμπουμπούλα χαίρεται', εμείς όμως δηλώνουμε στο κ. Γιάννη Σγουρό πως μόλις τελειώσουμε με τη διαθεσιμότητα - απολύσεις των συναδέλφων θα ασχοληθούμε πάλι μαζί του" προειδοποιεί η Ομοσπονδία.\nΑναρτήθηκε από kadmos35 στις 9:39 π.μ.


Ομολογία σοκ του Γ. Λαγού: Βίασαν κοριτσάκι στην Τοπική Σπάρτης της ΧΑ - Aftodioikisi.gr\nΟμολογία σοκ του Γ. Λαγού: Βίασαν κοριτσάκι στην Τοπική Σπάρτης της ΧΑ\n4 Οκτωβρίου 2014 - 21:39\nΣτην ομολογία ότι στην Τοπική Σπάρτης της ΧΑ βιάστηκε ένα κοριτσάκι προχωράει ο προφυλακισμένος βουλευτής του κόμματος, Γιάννης Λαγός σε τηλεφωνική του συνομιλία με τον Σωτήρη Δεβελέκο, οδηγό του Νίκου Μιχαλολιάκου, που υπεκλάπη. «Με πήραν τηλέφωνο από τη Σπάρτη για ένα κοριστάκι που βίασαν στα γραφεία. Και τι έκανε η Τοπική; Έδωσε ποινή ένα μήνα», ακούγεται να λέει ο Λαγός στη συνομιλία που δημοσιεύει το Έθνος της Κυριακής.\nΠαράλληά οι δυο τους κατηγορούν και τον «κονφερανσιέ» Κασιδιάρη και τον «μ***α» Παππά.\nΤο ηχητικό ντοκουμέντο της εφημερίδας αποκαλύπτει την δράση της νεοναζιστικής οργάνωσης, καθώς και τα δυο μέλη είχαν άμεση πρόσβαση στον αρχηγό, Νίκο Μιχαλολιάκο και πολύ καλή γνώση των εσωτερικών του κόμματος. Μάλιστα, λένε, ότι μετά τις εκλογές και την είσοδο του κόμματος στην Βουλή άλλαξαν πολύ τα πράγματα. «Μπορεί πριν πέντε χρόνια να είχαμε δυο δραχμές στην τσέπη, αλλά κοιμόμασταν ήρεμοι», λένε. Σημειώνεται ότι ο Λαγός ήταν οδηγός και ασφάλεια του Μιχαλολιάκου, και ο Δεβελέκας τον διαδέχθηκε.\nTagsΒΙΑΣΜΟΣΓΙΑΝΝΗΣ ΛΑΓΟΣΚΟΡΙΤΣΙΟΜΟΛΟΓΙΑΧΡΥΣΗ ΑΥΓΗ\nΠΟΛΙΤΙΚΗ, ΧΡΥΣΗ ΑΥΓΗ, ΒΙΑΣΜΟΣ, ΟΜΟΛΟΓΙΑ, ΚΟΡΙΤΣΙ, ΓΙΑΝΝΗΣ ΛΑΓΟΣ


Άλογα, Πρες Παπιέ, Επάργυρο - Αξεσουάρ στο MuseumMasters.gr\nΑρχική Σελίδα/Αξεσουάρ/Ανα Κατηγορίες/Πρες παπιε/Άλογα, Πρες Παπιέ, Επάργυρο\nΚΩΔΙΚΟΣ (SKU): FX 000140\nΤα άλογα είναι σύμβολα δύναμης, ομορφιάς και υπερηφάνειας. Οι αρχαίοι Έλληνες χρησιμοποιούσαν τα άλογα στον πόλεμο και στα άρματα της μάχης, αλλά και στους Ολυμπιακούς Αγώνες που ήταν απαραίτητα για τα αγωνίσματα των αρματοδρομιών και των ιππικών αγωνισμάτων. Η παράσταση των αλόγων είναι εμπνευσμένη από ανάγλυφη βάση αγάλματος κούρου, που βρέθηκε στο τείχος του Θεμιστοκλή στην Αθήνα και χρονολογείται στο 510 π.Χ.. Το πρες παπιέ (βαρίδι για χαρτιά) είναι κατασκευασμένο από ορείχαλκο, επαργυρωμένο σε διάλυμα ασημιού 999°.\nΑνάμεσα στα πρώτα άγρια ζώα που εξημερώσε ο άνθρωπος είναι το άλογο (ίππος). Το άλογο για τους αρχαίους Έλληνες ήταν σύμβολο δύναμης, ομορφιάς και υπερηφάνειας. Σύμφωνα με τον Όμηρο, που αναφέρεται συχνά σ' αυτά στα έπη του, τα άλογα διακρίνονταν σε κοινά, που υπηρετούν τους θνητούς ανθρώπους, και σε αθάνατα, τα οποία είναι άλογα θεών και βασιλιάδων. Ιδιαίτερα ξακουστός, ήταν ο Βουκεφάλας, το περίφημο άλογο του Μεγάλου Αλεξάνδρου, που ανήκε στη φυλή Θεσσαλίας. Άλογα επίσης εικονίζονταν να σέρνουν το άρμα κάποιου θεού, όπως του Ποσειδώνα ή του Ήλιου.\nΤα άλογα χρησιμοποιήθηκαν από τους αρχαίους Έλληνες στον πόλεμο, ζεμένα σε πολεμικά άρματα με ηνίοχους και πολεμιστές ή με αναβάτες. Ξεχωριστό ρόλο είχαν και στους Ολυμπιακούς Αγώνες, στους αγώνες των αρματοδρομιών, στα οποία ήταν ζεμένα σε άρματα, και των ιππικών αγωνισμάτων, στα όποια οι αθλητές οι αθλητές αγωνίζονταν έφιπποι.\nΗ παράσταση είναι εμπνευσμένη από ανάγλυφο από βάση κούρου, που φυλάσσεται στο Εθνικό Αρχαιολογικό Μουσείο στην Αθήνα.


ΤΟ ΣΤΕΚΙ ΤΗΣ ΚΑΘΗΜΕΡΙΝΟΤΗΤΑΣ: Οι αφίσες του «Lend-Lease» στον Β’ Παγκόσμιο Πόλεμο\nΟι αφίσες του «Lend-Lease» στον Β’ Παγκόσμιο Πόλεμο\nΗ πρώτη νηοπομπή που έφτασε στην ΕΣΣΔ στις 31 Αυγούστου 1941 αποτελούνταν από 7 πλοία.\nΠαρά τις αντιθέσεις μεταξύ ΕΣΣΔ, ΗΠΑ και Μεγάλης Βρετανίας κατά τη διάρκεια του Β' Παγκοσμίου Πολέμου, οι χώρες αυτές ανέπτυξαν στενές σχέσεις ως σύμμαχοι στο αντιχιτλετικό μέτωπο. Στον αγώνα ενάντια στο φασισμό, χρησιμοποίησαν την προπαγάνδα, εκδίδοντας και κυκλοφορώντας αφίσες με πιασάρικα συνθήματα.\nΟ Ερυθρός Σταυρός συνέλεγε δωρεές και συντόνιζε τη βοήθεια προς τις συμμαχικές δυνάμεις. Στις 22 Ιουνίου 1941 ο Βρετανός πρωθυπουργός Ουίνστον Τσώρτσιλ ανακοίνωσε την απόφαση της κυβέρνησής του να οργανώσει την παροχή βοήθειας προς την ΕΣΣΔ και να συμμετάσχει στον αγώνα κατά της Γερμανίας.\nΜετά τη σύναψη του συμφώνου συνεργασίας, ξεκίνησε η παράδοση στην ΕΣΣΔ στρατιωτικών προμηθειών, προϊόντων και τροφίμων.\nΗ σύζυγος του Τσώρτσιλ, Κλιμεντίν, οργάνωσε την ανθρωπιστική βοήθεια εκ μέρους του Ερυθρού Σταυρού, φτιάχνοντας το ευρέως γνωστό «Ταμείο Κλιμεντίν Τσώρτσιλ».\nΕπιπλέον η κυβέρνηση των ΗΠΑ μέσω του περίφημου προγράμματος Lend-Lease (Εκχωρήσεως και Δανεισμού) παρείχε εξοπλισμό στις συμμαχικές χώρες κατά τη διάρκεια του Β' Παγκοσμίου Πολέμου.\nΑρχικά το πρόγραμμα Δανεισμού- Μίσθωσης ήταν ήταν εξαιρετικά βολικό για την κυβέρνηση των ΗΠΑ.\nΠριν από τον Δεκέμβριο του 1941 οι ΗΠΑ δεν έλαβαν μέρος στον πόλεμο, και η κυβέρνηση έπρεπε να αντιμετωπίσει τα ισχυρά αντιπολεμικά αισθήματα που υπήρχαν στη χώρα. Βυθίζουμε τους φασίστες πειρατές.\nΟ αντιχιτλερικός συνασπισμός που αποτελούνταν από 29 χώρες, παρείχε βοήθεια και στην ΕΣΣΔ. / Τα μέλη του αντιχιτλερικού συνασπισμού τον Ιούλιο του 1941.\nΚατά τη διάρκεια του πολέμου, ο αντιχιτλερικός συνασπισμός ήταν συνώνυμος με τον όρο «Ηνωμένα Έθνη» ο οποίος προτάθηκε από τον Πρόεδρο των ΗΠΑ Φράνκλιν Ρούσβελτ και πρωτοεμφανίστηκε στη γνωστή Ανακοίνωση των Ηνωμένων Εθνών το 1942.\nΗ επιρροή του συνασπισμού εν καιρώ πολέμου αλλά και κατά τη μεταπολεμική οικοδόμηση της ειρήνης ήταν τεράστια. Χρησίμευσε ως βάση για τη δημιουργία του Οργανισμού Ηνωμένων Εθνών (ΟΗΕ).\nΗ συνεισφορά των μελών του αντιχιτλερικού συνασπισμού στον αγώνα ενάντια στον εχθρό ήταν εξαιρετικά άνιση. Ορισμένα μέλη αγωνίστηκαν ενεργά κατά της Γερμανίας και των συμμάχων της, ενώ άλλοι βοήθησαν με στρατιωτικό εξοπλισμό και κάποιοι άλλοι μόνο ονομαστικά συμμετείχαν στον πόλεμο.\nΜε σημερινά δεδομένα η αξία της βοήθειας που παραδόθηκε στην περίοδο 1941-1945 ανέρχεται σε περίπου 140 δισ. δολάρια.


Αρχίζουν διακανονισμοί στον ΠΑΟΚ | Onsports.gr\nhome ΠοδόσφαιροSuper LeagueΑρχίζουν διακανονισμοί στον ΠΑΟΚ Κοινοποιήστε\nΑρχίζουν διακανονισμοί στον ΠΑΟΚ\tΣυντάκτης: Onsports Team\nΔημοσίευση: Παρασκευή, 08 Ιουνίου 2012 21.07\nΕπαφές με ποδοσφαιριστές του ΠΑΟΚ ξεκινά από το Σάββατο (09/06) ο Γιώργος Γεωργιάδης.\tΜε όσους παίκτες του ΠΑΟΚ έχουν λαμβάνειν θα αρχίσει συναντήσεις από το Σάββατο (09/06) ο νέος τεχνικός διευθυντής της ΠΑΕ, Γιώργος Γεωργιάδης. Προτεραιότητα έχουν οι ποδοσφαιριστές που παραθερίζουν κοντά στη Θεσσαλονίκη και οι μάνατζερ που βρίσκονται εκεί, ώστε να γίνουν διακανονισμοί ενόψει της κρίσης της UEFA. Θα ακολουθήσουν οι ξένοι και στη συνέχεια οι διεθνείς.\tΚατηγορία: Super League


Η καταπολέμηση της τρομοκρατίας της Τουρκίας στη Συρία | TRT Ελληνικά\n03.09.2021 ~ 15.10.2021\nΗ Τουρκία συνεχίζει την καταπολέμηση της τρομοκρατίας με μεγάλη αποφασιστικότητα. Στο πλαίσιο της καταπολέμησης της τρομοκρατίας πραγματοποιούνται κοινές επιχειρήσεις σε διάφορες χώρες κατά της τρομοκρατικής οργάνωσης από τις Τουρκικές Ένοπλες Δυνάμεις και την Εθνική Οργάνωση Πληροφοριών (MİT). Ειδικότερα οι επιχειρήσεις τις τελευταίες ημέρες έχουν επικεντρωθεί στη Συρία κατά της τρομοκρατικής οργάνωσης PYD/YPG. Η τρομοκρατική οργάνωση με την στήριξη των ΗΠΑ στη Συρία συνεχίζει την ύπαρξη της αλλά η Τουρκία πραγματοποιεί επιχειρήσεις με αυξανόμενο ρυθμό κατά της τρομοκρατικής οργάνωσης.\nΗ τρομοκρατική οργάνωση ιδρύθηκε στα μέσα της περιόδου του 1970 από τον επικεφαλή τρομοκράτη Αμπντουλάχ Οτζαλάν και επικεντρώθηκε στη Συρία όπου είχε προσπάθειες για να συνεχίσει την ύπαρξη της. Η διοίκηση του Άσαντ την περίοδο εκείνη στη Συρία, προσπάθησε να δώσει εκπαίδευση στους τρομοκράτες σε καταυλισμούς της τρομοκρατικής οργάνωσης, Beka στον Λίβανο κατά της Τουρκίας. Η Τουρκία εκείνη την περίοδο απείλησε τη συριακή διοίκηση με στρατιωτική παρέμβαση η συριακή διοίκηση αναγκάστηκε να κάνει βήμα προς τα πίσω και έδιωξε τον επικεφαλή τρομοκράτη Οτζαλάν και άλλα μέλη της τρομοκρατικής οργάνωσης από τη Συρία. Με την έναρξη της συριακής επανάστασης για άλλη μια φορά η συριακή διοίκηση πήρε ενεργό ρόλο για να εκμεταλλευτεί την τρομοκρατική οργάνωση κατά των επαναστατικών δυνάμεων και κατά της Τουρκίας και ανέπτυξε τη συνεργασία με την PYD/YPG. Η συριακή διοίκηση αποσύρθηκε από πολλές περιοχές και άφησε τον έλεγχο αυτών των περιοχών στην τρομοκρατική οργάνωση PYD/YPG.\nΜε όλες αυτές τις εξελίξεις η τρομοκρατική οργάνωση σε αρκετές περιοχές στα βόρεια της Συρίας εξασφάλισε τον έλεγχο των περιοχών και συνέχισε τον έλεγχο και σε άλλες περιοχές με τον ισχυρισμό του αγώνα κατά της ΝΤΑΕΣ και με την στήριξη των ΗΠΑ. Ειδικότερα από τα μέσα του 2014 η τρομοκρατική οργάνωση PYD/YPG με την στήριξη από τις ΗΠΑ εξασφάλισε τον έλεγχο σε πολλές περιοχές στα βορειοανατολικά της Συρίας. Η PYD/YPG μαζί με Αμερικανούς στρατιώτες άρχισαν να ελέγχουν τη Ράκα, την Ντέιρ Αλ Ζορ που έχουν πλούσιους ενεργειακούς πόρους.\nΟ βασικότερος σκοπός της τρομοκρατικής οργάνωσης ήταν να ενώσουν το Αφρίν με τις περιοχές στα ανατολικά της Συρίας και να προχωρήσουν μέχρι την Ανατολική Μεσόγειο για να έχουν σύνδεση με τους θαλασσίους οδούς. Ο τελικός σκοπός της τρομοκρατικής οργάνωσης ήταν με μοντέλο αυτοδιοίκησης να ιδρύσει ένα μικρό κράτος.\nΗ Τουρκία μετά από το αποτυχημένο πραξικόπημα της 15ης Ιουλίου πραγματοποίησε την επιχείρηση Ασπίδα του Ευφράτη και στη συνέχεια την επιχείρηση Κλαδί Ελιάς με αποτέλεσμα να αποτύχουν οι προσπάθειες της τρομοκρατικής οργάνωσης. Οι ΤΕΔ στη συνέχεια με την επιχείρηση Πηγή Ειρήνης κατάφερε την εκκαθάριση των τρομοκρατικών στοιχείων στα ανατολικά του Ευφράτη στην Ταλ Αμπιάντ και Ρασουλάιν. Η Τουρκία αυτή την περίοδο κατάφερε να βγάλει έξω από την περιοχή και τους Αμερικανούς στρατιώτες ενώ οι δυνάμεις της Ρωσίας και του συριακού καθεστώτος μεταφέρθηκαν σε περιοχές στα ανατολικά του Ευφράτη.\nΠαρόλες αυτές τις εξελίξεις η τρομοκρατική οργάνωση PYD/YPG συνεχίζει την ύπαρξη της στα δυτικά του Ευφράτη στην Ταλ Ριφάτ και Μανμπίτς, στα ανατολικά του Ευφράτη στην Αΐν αλ-Αράμπ, την Μαλίκιγια ενώ στα νότια στη Ράκα και την Ντέιρ Αλ Ζορ. Η Τουρκία από τη μια πλευρά ασκεί πιέσεις στις ΗΠΑ και τη Ρωσία για να αποδυναμώσει την τρομοκρατική οργάνωση και από την άλλη πλευρά συνεχίζονται οι κοινές επιχειρήσεις των Τουρκικών Ενόπλων Δυνάμεων με την Εθνική Οργάνωση Πληροφοριών (MİT). Εντωμεταξύ συνεχίζονται οι προσπάθειες της Τουρκίας και για την προστασία των Κούρδων και Αράβων στην περιοχή απέναντι στην τρομοκρατική απειλή. Η τρομοκρατική οργάνωση συνεχίζει την ύπαρξη της εντός της Τουρκίας με ελάχιστα μέλη, στο Ιράκ πάλι λόγω επιτυχημένων επιχειρήσεων των ΤΕΔ αντιμετωπίζει μεγάλες δυσκολίες και στη Συρία με την στήριξη των ΗΠΑ προσπαθεί να συνεχίσει την ύπαρξη της. Η Τουρκία με την καταπολέμηση της τρομοκρατίας δείχνει στην τρομοκρατική οργάνωση ότι ούτε η Συρία δεν είναι ασφαλή περιοχή για την ίδια την τρομοκρατική οργάνωση.


Αντιδράσεις για την απευθείας πτήση Ν.Jersey -Αθήνα- Τι υποστηρίζει η “Emirates” – The Panhellenic Post\nΑντιδράσεις για την απευθείας πτήση Ν.Jersey -Αθήνα- Τι υποστηρίζει η “Emirates”\nΝΕΑ ΥΟΡΚΗ. Η αεροπορική εταιρεία «Emirates» ανέφερε ότι σχεδιάζει να λειτουργήσει κανονικά τις απευθείας πτήσεις της μεταξύ Νέας Ιερσέης και Αθήνας παρά την αντίδραση που εξέφρασαν 25 νομοθέτες της Νέας Υόρκης και της Νέας Ιερσέης, σύμφωνα με το «Ασοσιέιτεντ Πρες».\nΗ ομάδα αυτή, που εκπροσωπεί δύο πολιτείες στο Κογκρέσο, απεύθυνε αίτημα στον πρόεδρο, Ντόναλντ Τραμπ, να σταματήσει την αεροπορική εταιρεία, που έχει έδρα στο Ντουμπάι, από το να εκτελέσει το δρομολόγιο αυτό. Ισχυρίζονται πως η «Emirates» και άλλες αερογραμμές έχουν «μη δίκαιο» πλεονέκτημα έναντι των αμερικανικών ανταγωνιστών τους, καθώς λαμβάνουν κρατικές επιδοτήσεις.\nΗ ομάδα των Αμερικανών νομοθετών θέλει ο κ. Τραμπ να καθυστερήσει την προγραμματισμένη για την Κυριακή, 12 του μήνα, έναρξη του δρομολογίου μέχρι η κυβέρνησή του να διαπραγματευτεί μία λύση με τις αεροπορικές εταιρείες. Ορισμένοι συνήγοροι των καταναλωτών διαφωνούν και λένε πως ο ανταγωνισμός θα οδηγήσει σε χαμηλότερες τιμές εισιτηρίων γενικά.\nΣε ανακοίνωσή της η «Emirates» επεσήμανε πως έχει πλήρη έγκριση και η προγραμματισμένη πτήση της Κυριακής θα εκτελεστεί. Η εταιρεία, όπως και άλλοι κρατικοί αερομεταφορείς, αρνούνται τις κατηγορίες πως θέλουν να πάρουν όλο το μερίδιο της αγοράς και να πατάξουν τον ανταγωνισμό.\nΥπενθυμίζεται ότι η εταιρεία στις 23 Ιανουαρίου, είχε ανακοινώσει ότι ξεκινάει νέα καθημερινή πτήση από το Ντουμπάι προς το «Newark Liberty International Airport» στη Νέα Ιερσέη, μέσω της Αθήνας, από τις 12 Μαρτίου 2017. Αμέσως εκδηλώθηκε αντίδραση της εταιρείας «Delta» και άλλων εταιρειών.\nΣύμφωνα με την εταιρεία, το νέο δρομολόγιο Ντουμπάι-Αθήνα-«Newark» της «Emirates», θα παρέχει μία καθημερινή απευθείας πτήση καθ’ όλη τη διάρκεια του χρόνου μεταξύ ΗΠΑ και Ελλάδας, που δεν υφίσταται αυτή τη στιγμή γιατί είχε πάψει να λειτουργεί από το 2012. Η πτήση θα εκτελείται από «Boeing 777-300ER» με μηχανές GE90 της «General Electric», προσφέροντας 8 θέσεις στην Πρώτη Θέση, 42 θέσεις στην Business και 304 θέσεις στην Οικονομική Θέση.\nΠηγή: «Ασοσιέιτεντ Πρες»/ekirikas.com\n[Emirates], [Αθήνα], [Αντιδράσεις], [Νέα Ιερσέη], [Πτήση]\nΜΟΔΑ: Ομορφιά στην ομορφιά


Πώς ο λαγοκέφαλος αποκτά εμπορική αξία - Go-Outdoor\nΑφήστε ένα Σχόλιο\t/ Ρεπορτάζ, Ψάρεμα / 20/07/2021 20/07/2021\nΑφού ο λαγοκέφαλος ήρθε στις θάλασσές μας για να μείνει, ας τον αξιοποιήσουμε! «Αποκτώντας εμπορική αξία, το ψάρι αυτό θα αλιεύεται από την παράκτια αλιεία, περιορίζοντας έτσι τους πληθυσμούς του, και επιτρέποντας στα γνωστά ενδημικά εμπορικά είδη να αυξηθούν και πάλι», αναφέρει, σε συνέντευξή του ο αναπληρωτής διευθυντής του ΙΘΑΒΒΥΚ, Δρ Ιωάννης Νέγκας.\nΜιλάει, ακόμα, για το πρόγραμμα LagoMeal, το οποίο συντονίζει, και τις προκλήσεις που καλείται να αντιμετωπίσει σήμερα ένας επιστήμονας που ασχολείται με την θαλάσσια έρευνα.\nΟ λαγοκέφαλος χαρακτηρίζεται και «φονιάς του βυθού». Μπορεί να αποδειχτεί, τελικά, ότι είναι θησαυρός;\n«Τα τελευταία χρόνια η εισβολή θαλάσσιων αλλόχθονων ειδών που σημειώνεται στη Μεσόγειο και στις ελληνικές θάλασσες είναι μαζική. Από αυτά, αρκετά προκαλούν σημαντικά οικολογικά προβλήματα και παράλληλα έχουν σημαντικές επιπτώσεις στην τοπική οικονομία, καθώς επηρεάζουν την αλιεία και τον τουρισμό, και ονομάζονται εισβολικά ή χωροκατακτικά ξενικά είδη.\nΗ Ε.Ε. έχει υπολογίσει πως το οικονομικό αποτύπωμα των αλλόχθονων ειδών κυμαίνεται στα 12 δισ. ευρώ ετησίως. Ένας χαρακτηριστικός λεσσεψιανός μετανάστης είναι ο λαγοκέφαλος.\nΟ λαγοκέφαλος είναι ένα θαλάσσιo αλλόχθονο εισβολικό σαρκοφάγο ψάρι του οποίου η σάρκα και τα εντόσθια περιέχουν μια πολύ ισχυρή νευροτοξίνη. Η τετροδοτοξίνη αυτή, εάν καταναλωθεί από ανθρώπους μπορεί να προκαλέσει σοβαρή τροφική δηλητηρίαση, ακόμη και τον θάνατο.\nΕπιπλέον, οι αλιείς και ιδιαίτερα στις περιοχές της Κρήτης και των Δωδεκανήσων διαμαρτύρονται για καταστροφές στα εργαλεία, μείωση στα αλιεύματα λόγω θήρευσης από το λαγοκέφαλο, αύξηση του χρόνου που απαιτείται για το ξεψάρισμα ή/και την επισκευή των εργαλείων και ζητούν την άμεσα εύρεση βιώσιμων λύσεων. Ως τέτοιες έχουν αναφερθεί κατά καιρούς οι αποζημιώσεις, ανάπτυξη επιλεκτικών εργαλείων, εμπορευματοποίησή του, αλλά και εφαρμογή πρακτικών «επικήρυξης» όπως στην περίπτωση της Κύπρου.\nΣε μια πιο πρόσφατη κοινωνικο-οικονομική προσέγγιση, οι αλιείς αναφέρουν ότι η συχνότητα σύλληψης ξεπερνά το 50%, ενώ οι ποσότητες κυμαίνονται από 10% έως και σε πολλές περιπτώσεις >50% του συνολικού αλιεύματος.\nΣτόχος του προγράμματος είναι η μετατροπή του λαγοκέφαλου από μη βρώσιμο ψάρι που εκτοπίζει ή/και τρέφεται με εμπορικά είδη, σε ένα ‘αξιοποιήσιμο’ ψάρι, που δε θα απορρίπτεται στη θάλασσα. Αποκτώντας εμπορική αξία, το ψάρι αυτό θα αλιεύεται από την παράκτια αλιεία, περιορίζοντας έτσι τους πληθυσμούς του, και επιτρέποντας στα γνωστά ενδημικά εμπορικά είδη να αυξηθούν και πάλι».\nΠώς θα μπορούσαν οι αλιείς, οι οποίοι πλήττονται από την εισβολή του λαγοκέφαλου, να αποκομίσουν οφέλη από το πρόγραμμα Lagomeal;\n«Τα αποτελέσματα του έργου θα δώσουν το οικονομικό κίνητρο στους αλιείς να εκφορτώνουν τα ανεπιθύμητα αυτά απορριπτόμενα είδη με αποτέλεσμα την αύξηση των εισοδημάτων τους.\nΕμμέσως, λόγω της μείωσης του πληθυσμού από την εξαλίευση, αναμένεται να περιοριστεί η καταστροφή των αλιευτικών εργαλείων και το κόστος αντικατάστασής τους, θα υπάρχει ένας επιπλέον οικονομικός πόρος για τους αλιείς και θα μειωθεί η πίεση λόγω θήρευσης από τον λαγοκέφαλο σε είδη τα οποία αποτελούν είδη-στόχο των αλιέων. Έτσι, συνολικά αναμένεται περαιτέρω αύξηση του εισοδήματος τους».\nΠώς σχετίζεται αυτή η δράση με την ιχθυοκαλλιέργεια;\n«Η ιχθυοκαλλιέργεια αποτελεί τη σημαντικότερη πηγή διαθεσιμότητας ιχθύων παγκοσμίως, έχοντας ξεπεράσει την ελεύθερη αλιεία. Για την Ελλάδα η ιχθυοκαλλιέργεια αποτελεί σήμερα μια από τις σημαντικότερες παραγωγικές δραστηριότητες του πρωτογενούς τομέα. Η αύξηση όμως αυτή των προϊόντων υδατοκαλλιέργειας απαιτεί την αύξηση της παραγωγής ιχθυοτροφών.\nΓια αυτό τον λόγο η βιομηχανία βρίσκεται διαρκώς στη διαδικασία εύρεσης βιώσιμων πρώτων υλών έναντι των εισαγόμενων ιχθυάλευρων, στα οποία βασίζονται σε μεγάλο βαθμό οι ιχθυοτροφές.\nΤο κόστος διατροφής στα είδη που εκτρέφονται στις ελληνικές θάλασσες κυμαίνεται από 50-70% του συνολικού κόστους παραγωγής. Συνολικά ο κλάδος ξοδεύει περίπου 300.000.000 ευρώ/έτος σε ιχθυοτροφές και ως εκ τούτου η μείωση του κόστους και η διαθεσιμότητα πρώτων υλών που παράγονται τοπικά θα επιφέρει πολύ μεγάλη οικονομική ανακούφιση.\nΣτην Ελλάδα σήμερα λειτουργούν πέντε μονάδες παραγωγής ιχθυοτροφών με ετήσια παραγωγή περίπου 250.000 τόνων και αξία 300.000.000 ευρώ. Για τη παραγωγή αυτών των ποσοτήτων ιχθυοτροφών χρησιμοποιούνται κατά μέσο όρο 50.000 τόνοι εισαγόμενου ιχθυάλευρου με κόστος περίπου 70.000.000 ευρώ ετησίως. Η δυνατότητα παραγωγής σε τοπικό επίπεδο ιχθυαλεύρου με σταθερή σύσταση, υψηλή διατροφική αξία και ανταγωνιστική τιμή θα έχει πολλαπλά οφέλη στην αλιεία, ιχθυοκαλλιέργεια και περιβάλλον».\nΣυχνά λέμε ότι καταναλώνουμε περισσότερα από όσα παράγουμε. Η ιχθυοκαλλιέργεια μπορεί να λύσει αυτό το πρόβλημα;\n«Η διασφάλιση επαρκών τροφίμων σε έναν πληθυσμό που αναμένεται να ξεπεράσει τα 9 δισεκατομμύρια έως τα μέσα του αιώνα παραμένει μια από τις μεγαλύτερες προκλήσεις σύμφωνα με τον Παγκόσμιο Οργανισμό Τροφίμων και Γεωργίας (FAO).\nΗ εκτροφή υδρόβιων οργανισμών είναι ένας από τους ταχύτερα αναπτυσσόμενους τομείς τροφίμων στον κόσμο, παρέχοντας σήμερα στον πλανήτη περίπου το ήμισυ του συνόλου των ψαριών που καταναλώνονται παγκοσμίως.\nΠοιες είναι όμως οι ανάγκες κατανάλωσης ιχθυρών. Για πάνω από 60 χρόνια, η παγκόσμια κατανάλωση ψαριών τροφίμων αυξάνεται με ρυθμό σημαντικά υψηλότερο από εκείνο της παγκόσμιας αύξησης του πληθυσμού. Κατά την περίοδο 1961-2017, ο μέσος ετήσιος ρυθμός αύξησης της συνολικής κατανάλωσης ψαριών τροφίμων ήταν 3,1%, ξεπερνώντας τον ετήσιο ρυθμό αύξησης του πληθυσμού (1,6%). Κατά κεφαλήν, η κατανάλωση ψαριών αυξήθηκε από 9 κιλά το 1961 σε 21 κιλά σήμερα, με μέσο ρυθμό περίπου 1,5% ετησίως την ίδια περίοδο.Η παγκόσμια παραγωγή προϊόντων αλιείας και υδατοκαλλιέργειας σημείωσε νέο ρεκόρ και ανήλθε σε 200 εκατομμύρια τόνους ετησίως. Πάνω από 50% της παραγωγής προέρχεται από την υδατοκαλλιέργεια, σημαντικά αυξημένο ποσοστό από το 25% το έτος 2000. Στον αντίποδα, η κατάσταση των φυσικών θαλάσσιων αλιευτικών πόρων για τα αποθέματα θαλάσσιων ψαριών, συνέχισε να μειώνεται. Το ποσοστό των ιχθυαποθεμάτων που βρίσκονται σε βιολογικά βιώσιμα επίπεδα μειώθηκε από 90% το 1974 σε 66% το 2017.\nΕίναι ξεκάθαρο από τις τάσεις που περιγράφονται ότι ο κλάδος της υδατοκαλλιέργειας καλείται να καλύψει τη διαφορά παραγωγής και ζήτησης των ιχθυρών».\nΣήμερα ποιες είναι οι μεγαλύτερες προκλήσεις που καλείται να αντιμετωπίσει ένας επιστήμονας που ειδικεύεται στη θαλάσσια έρευνα;\nΣήμερα η χρηματοδότηση για την έρευνα σε ευρωπαϊκό και εθνικό επίπεδο βασίζεται στην υλοποίηση ανταγωνιστικών προγραμμάτων τα οποία έχουν συνήθως διάρκεια τριών έως τεσσάρων ετών. Δεδομένου ότι η εκτροφή των ειδών αυτών έχει παραγωγικό κύκλο 16 – 20 μηνών η δυνατότητα εκτεταμένης και επαρκούς έρευνας ανά πρόγραμμα/θέμα είναι σχετικά περιορισμένη.\n«Σχετικά με την έρευνα που αφορά τον τομέα της υδατοκαλλιέργειας στην Ελλάδα, κατά την άποψή μου, η μεγαλύτερη πρόκληση είναι χρηματοδοτική συνέχεια. Η εκτροφή των θαλάσσιων μεσογειακών ειδών, όπως το λαβράκι, η τσιπούρα και τα νέα εκτρεφόμενα είδη, είναι μια πρόσφατη παραγωγική δραστηριότητα και κατά συνέπεια υπάρχουν πολλά θέματα σε όλα τα στάδια εκτροφής που δεν έχουν λυθεί.\nΤα θέματα έτσι τις περισσότερες φορές λύνονται μερικώς. Λύση στο πρόβλημα θα ήταν μια συνεχής χρηματοδότηση για την έρευνα στην υδατοκαλλιέργεια από κρατικούς και παραγωγικούς φορείς όπως γίνεται από πρωτοπόρες χώρες του κλάδου όπως η Νορβηγία».\nΤο πρόγραμμα LagoMeal χρηματοδοτείται από την Υπουργείο Αγροτικής Ανάπτυξης και Τροφίμων – Επιχειρησιακό Πρόγραμμα Αλιείας και Θάλασσας – Έργα Καινοτομίας στην Υδατοκαλλιέργεια (ΕΠΑΛΘ 2014-2020) με συνολικό προϋπολογισμό περίπου 390.000 €. Ο συντονιστής του προγράμματος είναι ο Δρ. Ιωάννης Νέγκας από το ΙΘΑΒΒΥΚ-ΕΛΚΕΘΕ, με προϋπολογισμό περίπου 320.000 €.\nΣτο πρόγραμμα συμμετέχει επίσης και ΙΘΑΒΙΠΕΥ του ΕΛΚΕΘΕ με υπεύθυνη την Δρ. Παρασκευή Καραχλέ. Από πλευράς ΕΚΕΦΕ-Δημόκριτος συμμετέχει το Ινστιτούτο Νανοεπιστήμης και Νανοτεχνολογίας (ΙΝΝ), Εργαστήριο Νανοτεχνολογίας Πλάσματος με υπεύθυνο τον Δρ. Γιώργο Κόκκορη.\nΤέλος, η εταιρεία της κας Ιωάννα Ν. Αργυρού Σύμβουλοι Επιχειρησιακής Ανάπτυξης ΝΑΥΣ Μ.Ε.Π.Ε. θα εκπονήσει Μελέτη Σκοπιμότητας – Βιωσιμότητας μονάδων παραγωγής ιχθυαλεύρου από λαγοκέφαλο και Μελέτη Ανάλυσης Κόστους – Οφέλους της παραγωγής του ιχθυάλευρου το οποίο θα περιγράφει τη διαδικασία συλλογής και συγκέντρωσης των αλιευμένων ποσοτήτων στο σημείο (ή σημεία) επεξεργασίας και παραγωγής του.


1η Τακτικής Γενικής Συνέλευσης έτους 2018 του Ναυταθλητικού Ομίλου Αιγίου\nΑρχική Αιγιάλεια 1η Τακτικής Γενικής Συνέλευσης έτους 2018 του Ναυταθλητικού Ομίλου Αιγίου\nΤο Διοικητικό Συμβούλιο του Ν.Ο.Α. στη συνεδρίαση υπ’ αριθμ.287/20-12-17 αποφάσισε σύμφωνα με το καταστατικό και το Νόμο να προσκαλέσει τα μέλη σε Πρώτη Τακτική Γενική Συνέλευση που θα πραγματοποιηθεί στις εγκαταστάσεις του Ομίλου την Κυριακή 4 Φεβρουαρίου 2018 και ώρα 10:00 πμ. προς συνεδρίαση και λήψη αποφάσεων επί των κατωτέρω θεμάτων:\n1. Διοικητικός και Οικονομικός απολογισμός 2017 (01/01/2017 – 31/12/2017).\n2. Επικύρωση του Πρακτικού για διαγραφή μελών και εγγραφή νέων μελών.\n3. Ενημέρωση για τα μεγάλα θέματα του Ομίλου (Φορολογικό, ιδιοκτησιακό)\nΣτη συνέλευση δικαίωμα συμμετοχής έχουν όλα τα ταμειακώς τακτοποιημένα μέλη, καθώς και όσοι προ της ενάρξεως της Γενικής Συνέλευσης τακτοποίησαν τις οικονομικές τους εκκρεμότητες στον ίδιο χώρο.\nΣε περίπτωση μη υπάρξεως απαρτίας κατά την πρώτη συνεδρίαση , η Γενική Συνέλευση θα επαναληφθεί στις 11:00 πμ. την ίδια μέρα στο ίδιο μέρος.\nΜετά το πέρας της Συνέλευσης θα ακολουθήσει η κοπή της Πρωτοχρονιάτικης Πίτας.\nΠροηγούμενο άρθροΚ. Σπαρτινός: «Στόχος αυτής της κυβέρνησης δεν είναι μια τυφλή επιστροφή στα προηγούμενα μοντέλα ανάπτυξης»\nΕπόμενο άρθροΤην Πρωτοχρονιάτικη Πίτα τους έκοψαν οι φίλοι του club «Thug Drivers Αίγιο»


Κλειστά σήμερα όλα τα σχολεία στην Αττική και σε άλλες περιοχές της χώρας | esos.gr\nΔεν υποχρεούνται τα σχολεία τα οποία είναι κλειστά να κάνου αύριο Παρασκευή τηλεκπαίδευση\nΜε απόφαση του Περιφερειάρχη Αττικής Γ. Πατούλη, κατόπιν σχετικής ενημέρωσης που είχε από την Εθνική Μετεωρολογική Υπηρεσία περί έντασης των καιρικών φαινομένων , σήμερα Παρασκευή 15 Οκτωβρίου, κλειστά θα παραμείνουν τα σχολεία Πρωτοβάθμιας και Δευτεροβάθμιας Εκπαίδευσης σε όλη την Αττική.\nΕπίσης κλειστά θα είναι σήμερα τα σχολεία στις περιφερειακές ενότητες και Δήμους :\nΑργολίδα (Στους ήμους Ναυπλιέων, 'Αργους - Μυκηνών, Επιδαύρου και Ερμιονίδας)\nΛακωνία ( Στους δήμους Μονεμβασίας και Ευρώτα),\nΑρκαδία (Δήμος Τρίπολης)\nΟπως δήλωσε ο Γενικός Γραμματέας του υπουργείου Παιδείας Αλ. Κόπτσης δεν υποχρεούνται τα σχολεία τα οποία είναι κλειστά να κάνουν σήμερα Παρασκευή τηλεκπαίδευση.\nΩστόσο εάν κάποια σχολεία το επιθυμούν μπορούν να κάνουνου εξ αποστάσεως μαθήματα στους μαθητές τους.\nΣχολικο ετος 2021-22Κλειστά Σχολεία\n15 Οκτ 2021 14:31\nΦτερό στον άνεμο, γυναίκας κυρά Νίκης μοιάζει. Κατά τα λοιπά, η αξιολόγηση μας μάρανε.\n15 Οκτ 2021 13:16\nΞέρετε γιατί δεν υποχρέωσαν για τηλεκπαίδευση,γιατί πιθανόν θα ΄έπεφτε και η αυτή λόγω καιρικών συνθηκών και ΄΄εσερναν κι άλλα εκτός από αυτά που τους σέρνουν τώρα στο υπουργείο.\nΘα έλεγαν το φιάσκο της τηλεκπαίδευσης κλπ και θα είχαν δίκιο.\nΌχι μόνο ο νόμος που μας βολεύει...\n15 Οκτ 2021 12:59\nΑν θέλει το υπουργείο να απαιτεί τηλεκπαίδευση στο εξής είτε λόγω καταλήψεων είτε λόγω κακοκαιρίας είτε λόγω πανδημίας, να φροντίσει να εφαρμόσει πιστά και τον άλλον ΝΟΜΟ που έχει ψηφίσει. Να παρέχει τον εξοπλισμό στους εκπαιδευτικούς και να υπογράψει συμβάσεις για επισκευή και αντικατάσταση σε περίπτωση βλάβης και φθοράς.\nΌσο για τους γονείς το σπίτι μου δεν είναι σχολείο για να λέτε όσα λέτε. Όταν δω τον υπάλληλο φούρνου να ψήνει τα ψωμιά στο σπίτι του, τον αστυνομικό να κάνει βάρδια με το δικό του αυτοκίνητο και τον εργάτη να σκάβει με τα προσωπικά του υλικά και εργαλεία τότε το ξανασυζηταμε.\n15 Οκτ 2021 12:29\nΆρχισαν οι αγάπες...\nΕίμαι πολύ συγκινημένος!\n15 Οκτ 2021 11:17\nΔεν καταλαβαίνω γιατί δείχνετε τέτοιο μένος και οι δύο πλευρές που διαφωνείτε για το αν πρέπει να γίνεται μάθημα με webex σε περιπτώσεις κακοκαιρίας ή άλλης αιτίας πλην των καταλήψεων.\nΤα πράγματα είναι απλά: Αν υπάρχει δυνατότητα γίνεται, από αυτούς που μπορούν. Το να έχουν τη δυνατότητα έστω κάποια παιδιά να βρίσκονται σε επαφή με το δάσκαλο ή καθηγητή τους είναι καλύτερο από να απομακρύνονται όλα από την εκπαιδευτική διαδικασία. Οι καθηγητές και οι δάσκαλοι( όσοι μπορούν να πραγματοποιήσουν wedex) προφανώς δεν μπορούν να προχωρήσουν στην ύλη εκτός αν όλα ή σχεδόν όλα τα παιδιά παρουσιαστούν. Και αυτό αν ο καθηγητής ή ο Δάσκαλος έχει έτοιμο υλικό . Να λυθούν όμως απορίες ή ακόμη και θέματα επικοινωνίας μεταξύ εκπαιδευτικού προσωπικού και μαθητών είναι εφικτό.\nΟύτε ιδιαίτερη προετοιμασία απαιτείται για μία μέρα. Μπορεί να χρησιμοποιηθεί το βιβλίο για ερωτήσεις, λύση ασκήσεων του βιβλίου ( που υπάρχει η λύση τους στο διαδίκτυο) ή συζήτηση θεμάτων πανελλαδικών, προβολή υλικού από τα προτεινόμενα από τους Συμβούλους στο φωτόδενδρο κ.λ.π\nΤι θα κερδίσουμε από αυτό; Δείχνουμε ότι είμαστε δίπλα στο παιδί σε κάθε συνθήκη και όπως μπορούμε. Δε σημαίνει ότι πρέπει να εξοντωθούμε ετοιμάζοντας power point για να κάνουμε παράδοση. Απλώς κάνουμε ό,τι μπορούμε στα πλαίσια των δυνατοτήτων μας.\n15 Οκτ 2021 10:55\nΑγαπητέ κ. Χουρδάκη, υποθέτουμε ότι αψηφούμε τις καιρικές συνθήκες. Τα σχολεία είναι ΚΛΕΙΣΤΑ. Πώς θα πάμε εκεί να κάνουμε τηλεκπαίδευση; Αλλά και να πάμε όλοι, και να δουλεύει το ίντερνετ και το ρεύμα, πόσες συνδέσεις πιστεύετε ότι σηκώνει η 24άρα (πραγματική ταχύτητα 12Μbps) γραμμή του Σχολείου; Ή μήπως έχετε την απατηλή εντύπωση ότι στο σπίτι του κάθε εκπαιδευτικού υπάρχουν 3-4 μηχανήματα τηλεκπαίδευσης που καλύπτουν γονείς και παιδιά; Για να εφαρμοστεί ένας νόμος, όπως τουλάχιστον το θέτετε, θα πρέπει να υπάρχει και ο ΕΞΟΠΛΙΣΜΟΣ, τον οποίο το Υπουργείο αρνείται επιδεικτικά να παράσχει. Η λέξη "κονδύλια" είναι γι' αυτούς απαγορευμένη.\n15 Οκτ 2021 09:29\nΈλεος. Άκου όποιος θέλει. Τι την έχουμε τότε την τηλεκπαίδευση; πού είναι η ΟΛΜΕ; εξαφανισμένη ακόμα μια φορά.\n15 Οκτ 2021 07:59\nΣτην περιοχή μου έχουμε διακοπές ρεύματος λόγω βλάβης από την κακοκαιρία.\nΧτες το βράδυ ήμασταν με κεριά σε όλο το τετράγωνο.\nΓια ποια τηλεκπαίδευση μιλάτε;\n15 Οκτ 2021 01:21\nΤι ξαφνικό μένος είναι αυτό; Η μια μέρα μαθημάτων που θα χαθεί; Πού πήγαν τα ηρωικά λόγια για τους δασκάλους που στην πανδημία στήριζαν τα παιδιά με τόση προθυμία; Έγιναν πάλι οι δημόσιοι υπάλληλοι που κάθονται; Και βρέθηκαν εδώ γονείς να το πουν; Λίγο ύποπτο δε νομίσετε;\nΚαι Για να τελειώνουμε. Ο νόμος ορίζει ότι σε περίπτωση που πρέπει να γίνει τηλεκπαίδευση θα πρέπει ο διευθυντής να συγκαλέσει σύλλογο και να αποφασιστεί το πρόγραμμα της εξ αποστάσεως εκπαίδευσης. Οπότε και να γινόταν τηλεκπαίδευση αύριο θα γινόταν σύλλογος και όχι μάθημα. Τα μαθήματα ξεκινούν την δεύτερη μέρα. Διαβάστε λιγο καλύτερα τους νόμους.\n@Λία και λοιπούς\n15 Οκτ 2021 00:54\nΑγαπητή μου η "τηλεκπαίδευση" δεν είναι ένας διακόπτης που απλω΄ς τον γυρνάς και αλλάξεις Mode όπως στο κλιματιστικό σου κα΄νεις εναλλαγή ψύξης/θέρμανσης. Το να κα΄νεις μια ημέρα απαιτεί προετοιμασία διαφορετική και υλικό κατάλληλο (δεν αναφέρομαι σε τεχνικές που κανείς δεν μας τις δίδαξε και τις μάθαμε πέρσι στου κασίδη το κεφάλι). Αφήνω κατά μέρος τα σχετικά με τον εξοπλισμό κ.λπ. Να σου πω τώρα τι θα γίνει αύριο; Οι δάσκαλοι θα μποουν στις τάξεις τους και οι μαθητές ή θα κοιμούνται ή θα ψάχνουν πως να ανοίξουν τους υπολογιστές τους. Και με παρουσία λιγότερο από το 50% των μαθητών, πες μου εσύ τι θα αποφασίσουν να κα΄νουν οι συνάδελφοι με τους λιγοστούς παρόντες. Και εγώ σχολείο θα πάω, γιατί τον ένα μου φορητό τον πήρε ο φοιτητής γιος μου και τον άλλο ο μικρότερος στο Λύκειο. Για να δούμε τι θα κάνουμε αύριο; Λες να πάμε για καφέ;\n15 Οκτ 2021 00:51\nΟ νόμος δεν είναι σαφής όπως γράφουν μερικοί. Ο νόμος αναφέρεται κυρίως στις καταλήψεις. Σε περίπτωση φυσικών καταστροφών δεν είναι δυνατή η τηλεκπαιδευση απλούστατα γιατί πολλοί μαθητές και εκπαιδευτικοί θα αδυνατούν να την κά΄νουν εκ των πραγμα΄των λόγω διακοπών ρεύματος, ιντερνετ κλπ.\nΑλήθεια, αγαπητοί σχολιαστές, ποιος σας είπε ότι είναι δεδομένη η τηλεκπαίδευση από το σπίτι; Επειδή δηλαδή βολεύτηκε το υπουργείο με τη φιλότιμη χειρονομία μας να προσφέρουμε τον προσωπικό μας εξοπλισμό σ' αυτή τη βεβιασμένη και πρόχειρη διαδικασία, εσείς το έχετε πλέον δεδομένο ότι αυτό είμαστε υποχρεωμένοι να το κάνουμε εφ' όρου ζωής;\nΑναρωτιέμαι βέβαια αν όλοι εσείς οι ανεύθυνοι τιμητές που εκτοξεύετε τοξικούς χαρακτηρισμούς, αντί να εκφράζετε την ευγνωμοσύνη σας για τους εκπαιδευτικούς, θα ήσασταν τόσο πρόθυμοι να προσφέρετε σε δημόσια χρήση τα προσωπικά περιουσιακά σας στοιχεία. Κι αυτό ακριβώς είναι η δική μου πρόταση: Βγείτε αύριο να προσφέρετε τον προσωπικό σας ηλεκτρονικό εξοπλισμό σε όσους επικαλούνται (ψευδώς, κατά τη γνώμη σας) ότι δεν τον διαθέτουν για τα μαθήματα τηλεκπαίδευσης. Θα το κάνετε; Ρητορικό το ερώτημα βέβαια. Κανενός από σας δεν ιδρώνει το αφτί, γιατί κανείς σας δε νοιάζεται όσο οι ίδιοι οι εκπαιδευτικοί για τους μαθητές και το σχολείο!\nΚοντολογίς, θα σας συνιστούσα περισσότερη περίσκεψη σε όσα τόσο ανεύθυνα καταλογίζετε στους εκπαιδευτικούς του ελληνικού δημόσιου σχολείου...\n14 Οκτ 2021 23:01\nΟΧΙ! Οσοι πνίγονται να πάνε στη δουλειά όπως όλοι οι άλλοι. Να δουλέψει και ο πνιγμένος και αυτός που κινδυνεύει να πνιγεί! Τι θα πει το αφεντικό; Τι θα που όσοι δεν πνίγονται;\nΈχουμε κρίση κύριοι και απαιτείται να δουλεύουν ακόμη και οι πνιγμένοι και οι πεθαμένοι! Κι ο μαθητής πρέπει να δίνει τη ζωή του για να μάθει γράμματα (δηλαδή, να μάθει να ζει πνιγμένος) και μη χαθεί ούτε μια ώρα μαθήματος υποταγής, ΄έστω κι αν χάνεται η τωρινή και μετέπειτα ζωή του.\nΛοιπόν, τέρμα ο κανιβαλισμός. Όταν υπάρχουν έκτακτες καιρικές ή άλλες συνθήκες που θέτουν θέματα ασφάλειας, υγείας και ζωής κανείς δεν πρέπει να υποχρεούται να πάει στην δουλειά του. Και είμαι σίγουρος ότι οι περισσότεροι που "σκίζουν τα ιμάτια τους" θα δηλώσουν αύριο ασθένεια ή αδυναμία προσέλευσης. Γιατί και οι "μηχανές" κάποια στιγμή διαμαρτύρονται και χαλάνε "χωρίς λόγο".\n14 Οκτ 2021 22:48\nΟ νόμος είναι σαφέστατος. Πρέπει να γίνει μάθημα.\nΑυτό όμως που έμαθαν στο Υπουργείο είναι ότι οι εκπαιδευτικοί θα πάνε στα σχολεία να κάνουν webex.Και το σύστημα θα καταρεύσει.\nΑυτό έπρεπε να γίνει από την αρχή. Με τα χρήματα των εκπαιδευτικών έκανε τηλεκπαίδευση το Υπουργείο.\nΝα δούμε τότε τι θα πείτε κάποιοι που τώρα απλά βγάζεται χολή.\nΌλοι οι εκπαιδευτικοί στο Σχολείο, να πέσει το σύστημα, και να φανεί η γύμνια του Υπουργείου που το μόνο που τους νοιάζει είναι η εικόνα... Σε ποιο Σχολείο μπορούν να πάνε 50 εκπαιδευτικοί και να κάνουν ταυτόχρονα μάθημα? Μόνο αν έχει Fiber και πάλι κανείς δεν ξέρει αν η Cisco είναι έτοιμη για κάτι τέτοιο αύριο.\nΛία, εγώ θα κάαααααααθομαι...\nΑυτό σας ενδιαφέρει πάντα. Αν θα δουλέψουν οι δάσκαλοι! Όχι αν θα χάσουν το μάθημά τους τα παιδιά.\nΛία , γιατί δεν έγινες κι εσύ δασκάλα;\n14 Οκτ 2021 22:33\nΘα κάνετε συνεδρίαση εντός εργασιακού και εκτός διδακτικού ωραρίου. Κάθε ώρα κι άλλος θα συνεδριάζει μόνος....\n14 Οκτ 2021 22:16\nοι σχολικές μονάδες που πρέπει να πάνε οι εκπαιδευτικοί για να παρέχουν την τηλεκπαίδευση θα είναι κλειστές. Τι από αυτό δεν καταλαβαίνετε;\n14 Οκτ 2021 22:02\nΕίναι λογικό αγαπητοί κατήγοροι γονείς να μην γίνει τηλεκπαίδευση. Μη βγάζετε απευθείας τόσο μένος απέναντι στους δασκάλους των παιδιών σας. Αύριο ίσως χρειαστεί να σωζουμε κάποιοι τα σπίτια μας, την τηλεκπαίδευση θα κοιτάμε; Ειδήσεις εσείς δεν είδατε; Λίγη σοβαρότητα και σκέψη προτού ξεστομιζουμε προσβολές δε βλάπτει.\n14 Οκτ 2021 20:44\nΕξαιρετική προσέγγιση για άλλη μια φορά!δεν υποχρεούνται να κάνουν τηλεκπαίδευση εντούτοις άμα επιθυμούν μπορούν και να κάνουν!ηξεις αφίξεις!δηλαδη οι μισοί μπορούν να κάνουν οι άλλοι μπορούν και να μην κάνουν!κι ομως ο νόμος εδώ είναι σαφέστατος!αλλη μια ημέρα διακοπών για τους δασκάλους που είναι οι μόνοι δημόσιοι υπάλληλοι που αύριο δεν υα πάνε στην εργασία τους!κσι η ζωή συνεχίζεται.....\n14 Οκτ 2021 20:02\nΚύριε Κόπτση.....αύριο είναι αργία και δεν το ξέρω.....υπάρχει κάποιο θέμα με την κακοκαιρία......και δεν θα λειτουργούν οι επικοινωνίες;.....ΆΚΟΥ τηλεκπαίδευση ......ΟΠΟΙΟΣ ΘΕΛΕΙ... ΞΕΚΙΝΗΣΑΜΕ ΤΟ ΞΉΛΩΜΑ ΕΝΟΣ ΜΗΧΑΝΙΣΜΟΥ ΠΟΥ ΒΟΗΘΑΕΙ ΝΑ ΜΗΝ ΧΑΝΟΝΤΑΙ ΜΑΘΗΜΑΤΑ.....!!!\nΤΟΤΕ ΑΥΡΙΟ ΝΑ ΠΑΝΕ ΣΤΙΣ ΔΟΥΛΕΙΕΣ ΤΟΥΣ ΟΠΟΙΟΙ ΘΕΛΟΥΝ.... ΚΑΙ ΝΑ ΠΛΗΡΩΣΕΙΣ ΑΠΟ ΤΗΝ ΤΣΕΠΗ ΣΟΥ ΤΟ ΜΕΡΟΚΑΜΑΤΟ.....ΑΚΟΥ ΟΠΟΙΟΣ ΘΕΛΕΙ.....\n14 Οκτ 2021 17:02\nΔεν έχουμε ίντερνετ λόγω βροχής\nΚαι η ΕΜΥ στο "κόλπο"?\n14 Οκτ 2021 16:12\nΚοίτα να δεις που και ο καιρός, κόντρα μας πάει! Πότε θα κάνουμε το σύλλογο για την αυτοαξιολόγηση τώρα ε?


kantonopou’s blog » Αρχεία Ιστολογίου » Γέροντας Παΐσιος Αγιορείτης, Η σωτήριος υπομονή\n« Κυριακή της Απόκρεω – Ευαγγελικό Ανάγνωσμα (Ματθ. 25.31 -46)\nΗ Μέλλουσα Κρίση και το κριτήριό της -(Κυριακή της Απόκρεω) »\nΣυγγραφέας: kantonopou στις Φεβρουάριος 26, 2011\n«Μακάριος ανήρ, ος υπομένει πειρασμόν»\n– Γέροντα, όταν περνούμε κάποιον πειρασμό, μια μεγάλη δοκιμασία, τι να κάνουμε;\nΗ ζωή μας σ’ αυτόν τον κόσμο είναι μια συνεχής άσκηση και ο καθένας μας ασκείται με διαφορετικό τρόπο. Να σκέφτεσθε τι τράβηξε ο Χριστός σ’ εκείνα τα δύσκολα χρόνια ! Πόσα προβλήματα του δημιουργούσαν οι Εβραίοι και δεν μιλούσε καθόλου! Ενώ είχε πληροφορία από τον Θεό ότι θα πάη στην Ρώμη, έμεινε στην φυλακή δυο χρόνια ,γιατί ο ηγεμόνας καθυστερούσε την δίκη. Ο Άγιος Ιωάννης ο Θεολόγος πάλι τι υπέφερε! Για έναν μικρό γογγυσμό υπέστη ναυάγιο… Βλέπετε, επιτρέπει ο Θεός να ταλαιπωρηθούν για μικρά πράγματα οι Άγιοι, για να έχουμε εμείς παραδείγματα, ώστε να αντιμετωπίζουμε τους πειρασμούς με υπομονή ,με προσευχή, αλλά και με χαρά.\n– Αν δεν μιλήσης για την δυσκολία σου από αγάπη, για να μη δυσκολέψης τους άλλους, θα διατηρήσης την ειρήνη μέσα σου. Αυτή η δυσκολία θα φέρη την ευλογία του Θεού. Καλύτερα να δυσκολευθής εσύ, παρά να δυσκολευθή ο άλλος εξαιτίας σου. Μια φορά επέστρεψα αργά στο Kελλί από την Λιτανεία της Μονής Κουτλουμουσίου. Ήμουν κατακουρασμένος και πονούσα πολύ, γιατί τότε είχα πρόβλημα με την μέση μου . Βρήκα απ’ έξω να ,με περιμένη ένα γεροντάκι ογδόντα πέντε χρονών που ήθελε να μείνη το βράδυ στο Κελλί. Είχε αφήσει και την βαλίτσα του πιο κάτω, γιατί δεν μπορούσε να την σηκώση. Αφού του εξήγησα ότι δεν μπορούσε να διανυκτερεύση σε μένα , φορτώθηκα στον ώμο μου την βαλίτσα του και τον πήγα στο ξενοδοχείο, μισή ώρα ανήφορο∙ του έδωσα και πεντακόσιες δραχμές για τα έξοδά του. Έκανα λίγη υπομονή και μετά ήμουν αναπαυμένος , γιατί αναπαύθηκε ο άλλος.\n– Και πού ξέρεις αν δεν είσαι εσύ η αιτία που είναι η άλλη ζορισμένη και σε κάνει εκείνη υπομονή; Αν νομίζης ότι εσύ είσαι σε καλύτερη πνευματική κατάσταση και την κάνης υπομονή, τότε πρέπει να λυπάσαι τον εαυτό σου. Όταν υπάρχη πραγματική αγάπη και υπομονή, δικαιολογεί κανείς τον άλλον, και μόνον τον εαυτό του κατηγορεί. «Θεέ μου, είμαι ένοχος, λέει, μη με υπολογίζης εμένα∙ πέταξέ με στην άκρη και βοήθησε τον άλλον». Αυτή είναι η σωστή τοποθέτηση, η οποία έχει και πολλή ταπείνωση, και τότε δέχεται ο άνθρωπος πλούσια την Χάρη του Θεού. Θα εύχωμαι να γίνης «σκύμνος» πνευματικός, σαν τα μπρούντζινα λεονταράκια που με την πλάτη στηρίζουν τα μανουάλια της εκκλησίας και ούτε ταράσσονται ούτε ακούνε ούτε μιλάνε, αλλά σηκώνουν βάρος στην πλάτη τους. Αμήν.\n– Εννοεί να μάθης τι ανάγκη έχει ο αδελφός σου, ο πλησίον σου, και ανάλογα να τον αναπαύσης, με την καλή έννοια. Γιατί και η αγάπη χρειάζεται διάκριση. Αν κάποιος λ.χ. είναι γαστρίμαργος, δεν πρέπει να του δίνης συνέχεια νόστιμα φαγητά, γιατί αυτό θα τον βλάψη. Θα κάνεις νόστιμο φαγητό για έναν που έχει ανορεξία, για να μπορέση να το φάη. Ή, αν κάποιος έχη ζάχαρο και του δίνης γλυκά, αγάπη είναι αυτή;\n– Μπορεί , Γέροντα, η εκδήλωση της αγάπης μου να βλάψη τον άλλον;\n– Αν ο άλλος έχη φιλότιμο και εσύ του δείξης πολλή αγάπη, τότε αλλοιώνεται με την καλή έννοια και προσπαθεί με κάθε τρόπο να σε ευχαριστήσει, να μη σε λυπήση. Ο αναιδής όμως, αν του δείξης πολλή αγάπη, γίνεται ακόμα πιο αναιδής, γιατί η πολλή αγάπη τους μεν φιλότιμους τους κάνει πιο φιλότιμους, τους δε αναιδείς, τους κάνει πιο αναιδείς. Οπότε, όταν δης πως δεν βοηθάς με την αγάπη σου, την λιγοστεύεις με διάκριση∙ αλλά και αυτό από αγάπη το κάνεις.\n– Αν, Γέροντα, προς στιγμήν μέσα μου αγανακτήσω, αλλά αμέσως σκεφθώ ότι συνέβη αυτό , γιατί τα ελατήριά μου δεν ήταν καθαρά, τότε πάλι τα χάνω όλα;\n– Γέροντα, σκέφτομαι συνέχεια το σφάλμα μου που σας στενοχώρησε και με πιάνει λύπη.\n– Μην το σκέφτεσαι, μια που πέρασε, γιατί αυτό μόνο θα σε θλίβη και δεν θα σε βοηθήση σε τίποτε. Το να προσέχης όμως στο εξής ,αυτό θα σε ωφελή. Συνέχισε με φιλότιμο τον αγώνα σου. Όλοι οι άνθρωποι κάνουμε απροσεξίες, αλλά ο Καλός Θεός σαν Πατέρας μας προστατεύει. Γι’ αυτό έχει τους Αγίους Του, γι’ αυτό έχει βάλει και από έναν Άγγελο ξεχωριστά σε κάθε άνθρωπο, για να τον προστατεύη, γι’ αυτό οικονομάει να υπάρχουν και πνευματικοί άνθρωποι, για να βοηθάνε πάλι τους ανθρώπους.\n– Από τον εγωισμό είναι. Επειδή δεν «κάμπτεις», γι’ αυτό αποκάμνεις μετά. Δεν υπάρχει ταπείνωση, μετάνοια, συντριβή∙ υπάρχει εγωισμός, και ο εγωισμός πάντα φέρνει λύπη και άγχος. Όταν ο άνθρωπος δεν έχη μετάνοια, αλλά στενοχωριέται από εγωισμό, από ανθραπαρέσκεια, επειδή ξέπεσε στα μάτια των άλλων, τότε υπάρχει μέσα του αγωνία, φαρμάκι, πόνος.\n– Όχι πάντα∙ μπορεί να προέρχεται και από φιλότιμο. Και όταν η στενοχώρια είναι πολλή και προέρχεται μόνον από καθαρό φιλότιμο, τότε και η θεία παρηγοριά είναι πολλή και δυνατή και τονώνει όχι μόνον την ψυχή αλλά και το σώμα.\n– Όποιος στενοχωριέται από φιλότιμο, ρίχνει το βάρος επάνω του∙ ενώ, όποιος στενοχωριέται από εγωισμό, ρίχνει το βάρος στους άλλους και λέει ότι τον αδικούν.. Θίγεται ο εγωισμός του, κατεβάζει τα μούτρα, δεν μιλάει… Να, σήμερα δυο αδελφές έκαναν μια ζημιά. Έκανα και στις δυο παρατήρηση. Και οι δύο λυπήθηκαν και έσκυψαν το κεφάλι. Η μία όμως λυπήθηκε από φιλότιμο, γιατί με στενοχώρησε με την ζημιά που έκανε, ενώ η άλλη λυπήθηκε από εγωισμό. Η πρώτη ντρεπόταν ακόμα και να με κοιτάξη. Η άλλη, για να μη χάση την υπόληψή της, πήγε αμέσως να δικαιολογηθή ,χωρίς να εξετάση πόσο μεγάλη ήταν η ζημιά. Σκέφθηκε: «Ξέπεσα στα μάτια των άλλων∙ δεν θα μ’ έχουν πια εμπιστοσύνη. Πώς να δικαιολογήσω τώρα το σφάλμα μου, για να μη χάσω την υπόληψή μου;». Αν αναγνώριζε το σφάλμα της και έπαιρνε το βάρος επάνω της, θα είχε μέσα της παρηγοριά. Αυτή όμως προσπάθησε να δικαιολογηθή, γι’ αυτό ανάπαυση μέσα της δεν είχε. Γιατί, όταν δικαιολογούμαστε, δίνουμε χώρο στον διάβολο, οπότε έρχεται, μας κάνει λεπτή εργασία και μας στενοχωρεί∙ ενώ, όταν παίρνουμε όλο το βάρος επάνω μας, τότε και ο Θεός μας παίρνει όλο το βάρος.\n– Αυτό έρχεται σιγά-σιγά μετά από αγώνα∙ αλλιώς θα έπιαναν φωτιά οι άνθρωποι και θα καίγονταν από την αγάπη του Θεού. Ενώ θα είχε γύρω τους κρύο, θα νόμιζαν ότι φλογίζονται και πολλοί θα έπαιρναν τα βουνά. Ένας στρατιώτης, εν καιρώ πολέμου, άφησε την μονάδα του και έφυγε στο βουνό. Είχε ανάψει τέτοια φλόγα στην καρδιά του που δεν μπορούσε να συγκρατηθή∙ ήθελε να πάη να προσευχηθή. Δεν υπολόγισε τίποτε. Πήγε ,βρήκε μια σπηλιά, μπήκε μέσα και προσευχόταν! Όταν οι άλλοι στρατιώτες βγήκαν στις επιχειρήσεις , τον βρήκαν και τον έπιασαν. «Ανυπότακτος», είπαν. Τον κάλεσε μετά ο διοικητής σε ανάκριση. «Τί είναι αυτό που έκανες;» του λέει. «Καίγομαν ,κύριε διοικητά, καίγομαν για τον Χριστό. Ξέρεις τι θα πη καίγομαν;». «Καλά, κι εγώ δεν καίγομαι;», του λέει ο διοικητής. «Εγώ καίγομαι, κύριε διοικητά, καταλαβαίνετε;», επανέλαβε εκείνος, σαν να έλεγε: « Αν καίγεσαι, φύγε κι εσύ!» Τον βοήθησε όμως ο Θεός και γλίτωσε το στρατοδικείο. Εδώ, εν καιρώ ειρήνης αν φύγη ένας στρατιώτης από τη θέση του, έχει στρατοδικείο, πόσο μάλλον εν καιρώ πολέμου!\n– Γέροντα, όταν βρίσκεται κανείς σ’ αυτήν την κατάσταση, υπάρχη θέρμη σε όλο το σώμα;\nΗ καλή ανησυχία δεν σταματά ποτέ\n– Γέροντα, ανησυχώ ,μήπως δεν αγωνίζομαι σωστά.\n– Όχι, αλλά γιατί έχω αυτή την ανησυχία;\n– Ευλογημένη, υπάρχει η ήσυχη ανησυχία και η ανήσυχη ανησυχία. Η καλή ανησυχία πρέπει πάντοτε να υπάρχη μέσα μας∙ άγχος να μην υπάρχη. Όταν κανείς αγωνίζεται σωστά, ποτέ δεν μένει ευχαριστημένος από τον εαυτό του∙ έχει συνέχεια μέσα του μια ανησυχία που προέρχεται από την φιλότιμη προσπάθεια που κάνει.\n– Γέροντα, φθάνει κάποτε ο άνθρωπος που αγωνίζεται σε σημείο που να μην του χρειάζεται πια η καλή ανησυχία;\n– Όχι, γιατί η καλή ανησυχία δεν σταματά ποτέ σ’ αυτήν την ζωή. «Τρέχετε, ίνα καταλάβητε», λέει ο Απόστολος Παύλος. Τρέχει ο άνθρωπος όσο ζη, να βρη τον Χριστό, χωρίς να σταματά ποτέ. Τρέχει και δεν νιώθει κούραση, αλλά χαρά.\nΓια να καταλάβετε, θα σας φέρω ένα παράδειγμα: ένα καλό λαγωνικό, μόλις μυρισθή τον λαγό,, δεν κάθεται άλλο κοντά στον κυνηγό∙ αρχίζει να ψάχνη, για να βρη τον λαγό. Τρέχει, σταματά λίγο, μυρίζει αριστερά-δεξιά , αρχίζει ξανά να τρέχη∙ δεν μπορεί να σταθή. Ο νους του είναι πώς να βρη τον λαγό∙ δεν χαζεύει. Μεγαλύτερη χαρά έχει, όταν τρέχη, παρά όταν κάθεται. Το τρέξιμο και το ψάξιμο του δίνει ζωή.\nΈτσι κι εμείς αυτήν την εγρήγορση πρέπει να έχουμε. Ο νους μας να είναι συνέχεια στον Χριστό, αφού αυτός είναι ο στόχος μας. Εμείς όμως, ενώ βρήκαμε τα χνάρια, βρήκαμε τον δρόμο, ξέρουμε από πού θα πάμε για να συναντήσουμε τον Χριστό, πολλές φορές στεκόμαστε∙ δεν προχωρούμε. Αν δεν γνωρίζαμε τον δρόμο, δικαιολογημένα να σταματούσαμε.\nΘυμάμαι, ο πατέρας μου στην Κόνιτσα είχε δυο λαγωνικά καλά εκπαιδευμένα. Ο γερο- Πρόδρομος ο Κορτσινόγλου, ο ψάλτης του Αγίου Αρσενίου, μια φορά του ζήτησε ένα κουταβάκι καλό από την ίδια ράτσα, για να φυλάη τα ζώα του, να γαυγίζη δηλαδή, όταν θα πλησίαζε λύκος. Ο πατέρας μου του έδωσε ένα. Μια μέρα, ένας γείτονας του Κορτσινόγλου που αγαπούσε πολύ το κυνήγι, ήταν πολύ στεναχωρημένος ,γιατί αρρώστησε το σκυλί του και δεν μπορούσε να πάη να κυνηγήση. Όταν το άκουσε ο γερο-Πρόδρομος ,του λέει:\n«Μη στενοχωριέσαι∙ θα σου δώσω το δικό μου σκυλί, είναι ράτσα Εζνεπίδη». Χαρούμενος ο γείτονας πήρε το σκυλί του και ξεκίνησε για το κυνήγι. Όταν έφθασε στο δάσος, κούνησε το χέρι του, όπως συνηθίζουν να κάνουν οι κυνηγοί, για να τρέξη το λαγωνικό, αλλά εκείνο, αντί να τρέξη, γύριζε γύρω του , του έγλειφε τα πόδια και κοιτούσε τα χέρια του μήπως έχει ψωμί! Βλέπετε, ήταν καλό σκυλί, από ράτσα, αλλά δεν είχε εκπαιδευθή, για να μπορή να πιάνη τον λαγό και γύριζε συνέχεια γύρω από τον κυνηγό. Πιστεύω όμως ότι εσείς, αφού βρήκατε τα αχνάρια του Χριστού, θα τρέχετε συνέχεια να βρήτε τον Χριστό, για να γεμίση η καρδιά σας τόσο πολύ από τον Χριστό, που να μην μπορήτε να Τον χωρέσετε και να λέτε: «Φθάνει, Θεέ μου, δεν αντέχω άλλο».\nΑπό το βιβλίο: «ΓΕΡΟΝΤΟΣ ΠΑΪΣΙΟΥ ΑΓΙΟΡΕΙΤΟΥ ΛΟΓΟΙ Ε΄ ΠΑΘΗ ΚΑΙ ΑΡΕΤΕΣ» ΙΕΡΟΝ ΗΣΥΧΑΣΤΗΡΙΟΝ «ΕΥΑΓΓΕΛΙΣΤΗΣ ΙΩΑΝΝΗΣ Ο ΘΕΟΛΟΓΟΣ» ΣΟΥΡΩΤΗ ΘΕΣΣΑΛΟΝΙΚΗΣ 2007\nΥποβλήθηκε στις Φεβρουάριος 26, 2011 στις 6:59 μμ\tκαι βρίσκεται κάτω από ΑΞΙΕΣ ΖΩΗΣ, ΘΕΟΛΟΓΙΚΑ. . Μπορείς να παρακολουθείς τα σχόλια για το άρθρο χρησιμοποιώντας RSS 2.0 τροφοδότης (feed). Μπορείς να πας στο τέλος και να αφήσεις σχόλιο. Το Pinging προσωρινά δεν επιτρέπεται.


Power of Love: O Σωκράτης μιλάει με την Κυριακή για την παρεξήγηση που είχαν! (Βίντεο) - Power Of Love - TV24-MAGAZINE\nPower of Love: O Σωκράτης μιλάει με την Κυριακή για την παρεξήγηση που είχαν! (Βίντεο)\nPower Of Love 04.05.2018 15:54\nΤο σπίτι του Power of Love υπήρξε μια αναστάτωση ανάμεσα στο Σωκράτη και την Κυριακή.\nΟ Σωκράτης, είχε ένα ρομαντικό δείπνο με την Κυριακή και της πρόσφερε εσώρουχα.\nΟ Πάνος και η Κυριακή, έκαναν μια πλάκα φορώντας τα εσώρουχα που της πήρε ο Σωκράτης στο ομοίωμα του Νίκου. ΟΙ Σωκράτης εκνευρίστηκε με την κίνηση της Κυριακής, ενώ σήμερα συζήτησαν την χθεσινή τους παρεξήγηση.\nΔιαβάστε ακόμα: Eurovision 2018: Η Ελένη Φουρέιρα έκανε τη δεύτερη πρόβα της! Με τι look εμφανίστηκε; (Βίντεο)\nΣτο σημερινό επεισόδιο το ζευγάρι δεν ήθελε να δώσει έκταση στο χθεσινό γεγονός, ενώ συζήτησαν για να λήξει το ζήτημα με τον Σωκράτη να αναφέρει ότι τον εκνεύρισε η φράση που είπε η Κυριακή «Εγώ φταίω για όλα», με εκείνη να αναγνωρίζει ότι είχε δίκιο για την πλάκα που του έκανε.


Διαμονή στο Νυδρί :: Ενοικιαζόμενα δωμάτια :: Κακωνάς\nΤο Νυδρί αποτελεί σήμερα προορισμό της μεγαλύτερης μερίδας των τουριστών που επισκέπτονται το νησί. Διαθέτει εστιατόρια, μπαρ, μαγαζιά όλων των ειδών και δίνει στους παραθεριστές τη δυνατότητα να κάνουν θαλάσσια σπορ, ιστιοπλοΐα και να επισκεφτούν τα νησάκια του κόλπου, καθώς και την Ιθάκη και την Κεφαλονιά.\nΠιο συγκεκριμένα από το Νυδρί, φαίνονται τα όμορφα «Πριγκηποννήσια» (Σπάρτη, Χελώνι, Μαδουρή, Σκορπίδι, Σκορπιός) που μαζί με τη χερσόνησο της Αγίας Κυριακής, δημιουργούν ένα υπέροχο νησιώτικο σύμπλεγμα. Η Μαδουρή ανήκει στην οικογένεια Βαλαωρίτη. Ο Σκορπιός του Αριστοτέλη Ωνάση έδωσε στο Νυδρί παγκόσμια φήμη φιλοξενώντας κατά καιρούς πλήθος επισκεπτών αλλά και προσωπικοτήτων απ' όλη την υφήλιο. Μάλιστα οι κάτοικοι της περιοχής για να τιμήσουν τον Έλληνα εφοπλιστή έχτισαν προς τιμήν του ένα άγαλμα, το οποίο κοσμεί την πλατεία του χωριού. Στο λιμάνι θα βρείτε πολλά καραβάκια που άλλα εκτελούν κρουαζιέρες στα «Πριγκηποννήσια» και στις γύρω παραλίες και άλλα ημερήσιες κρουαζιέρες μέχρι το ακρωτήριο Λευκάτας, το Πόρτο Κατσίκι, τους Εγκρεμνούς, καθώς και την Κεφαλονιά και την Ιθάκη. Υπάρχει ακόμα και η δυνατότητα ενοικίασης μικρής βάρκας ή ταχύπλοου για να τα εξερευνήσετε μόνοι σας.\nΝυδρί - Kαταρράκτες\nΠολύ κοντά στο Νυδρί σε ένα εντελώς διαφορετικό περιβάλλον συναντάμε τους καταρράκτες που υπάρχουν στην περιοχή. Η διαδρομή μέσα στην καταπράσινη φύση είναι ιδιαίτερα απολαυστική και καταλήγει σε μονοπάτι που οδηγεί σε μια σειρά βράχους, όπου και σχηματίζεται ο καταρράκτης. Λίγο πιο πάνω φτάνουμε σε μια φυσική λεκάνη όπου εκεί συγκεντρώνεται το νερό. Εκεί μπορούμε να κολυμπήσουμε στα παγωμένα νερά.


Ποιες stars του Χόλιγουντ έχουν αντιγράψει το χτένισμα της Thatcher; Ναι, δεν είναι αστείο! - Tlife.gr\n10.04.2013 | 22:59\nΠοιες stars του Χόλιγουντ έχουν αντιγράψει το χτένισμα της Thatcher; Ναι, δεν είναι αστείο!\nΌλες αυτές τις μέρες ο τύπος έχει αφιερώσει σελίδες ολόκληρες στον θάνατο της Margaret Thatcher. Και οι beauty editors άλλες τόσες! Ναι, τα βρετανικά περιοδικά και site μόδας και ομορφιάς είχαν πολύ υλικό από εκείνη! Καταρχήν, τα μαλλιά της: η Margaret Thatcher είναι αυτή που καθιέρωσε το bouffant χτένισμα, εκείνο με τον έντονο όγκο στην κορυφή. Γιατί μπορει μέσα σε όλα αυτά τα χρόνια να άλλαξε χρώμα (από ξανθιά, καστανή και το αντίθετο) και ελάχιστα το μήκος, αλλά το χτένισμά της ήταν πάντα ίδιο: με πολλές στρώσεις λακ Elnett!\nΚαι φυσικά, δεν άφησε τίποτα στην τύχη. Ούτε τρίχα να πετάει! Μέσα σε όλα που διάβασα για εκείνη αυτές τις μέρες είναι ότι το 1978 σε ένα ταξίδι της στο Ιράν ζήτησε να της βρουν έναν καλό ιρανό κομμωτή που να ξέρει να δουλεύει σωστά τα ρόλεϊ. #True Story!\nΚαι όπως είπε ο Richard Ward στο βρετανικό Elle (hair stylist που είχε γνωρίσει την Margaret Thatcher και είχε επιμεληθεί τα μαλλιά της) "Είτε συμφωνείς με τις πολιτικές ιδέες που είχε, είτε όχι, όταν σκέφτεσαι αυτή την γυναίκα, την σκέφτεσαι να έχει κάθε τρίχα στην θέση της!".\nΚαι υπήρξαν πολλές που αντέγραψαν το look της! Και ονόματα που δεν θα πιστεύεις! Κάνε κλικ παρακάτω στην κάθε photo και δες ποιες είναι!


Προχωρημένες συζητήσεις με 6ο ξένο ο Θρύλος\nΤετάρτη, 15 Σεπτεμβρίου 2021 15:38\nΟ Θρύλος έκλεισε τον κύκλο των φιλικών τουρνουά και των "κρας τεστ" του με αντιπάλους επιπέδου Euroleague και πλέον μπαίνει στην τελική ευθεία για τα ματς του Κυπέλλου και την έναρξη της κορυφαίας ευρωπαϊκής διασυλλογικής διοργάνωσης και το ματς της πρεμιέρας με την Μπασκόνια στο ΣΕΦ (01/10).\nΈκλεισε όμως και το ρόστερ; Η απάντηση είναι "όχι" καθώς οι ερυθρόλευκοι θα προχωρήσουν σε μια ακόμα προσθήκη πριν την έναρξη των αγώνων για την Euroleague και πιθανότατα πολύ πιο πριν καθώς βρίσκονται σε προχωρημένες συζητήσεις με παίκτη-στόχο.\nΟι πληροφορίες κάνουν λόγο για Αμερικάνο ο οποίος παίζεις στις θέσεις των φόργουορντ και ήδη υπάρχει επαφή ημερών και σύντομα θα ξέρουμε και την κατάληξή της. Όνομα δεν έχει γίνει γνωστό ακόμα, μονάχα ότι είναι Αμερικανός και παίζει και στο "3" και στο "4".\nΠροφανώς ο Γιώργος Μπαρτζώκας είδε τον Κώστα Παπανικολάου να μην βρίσκεται ακόμα στην επιθυμητή κατάσταση και θέλει να τον "πλαισιώσει" με ένα αξιόλογο φόργουορντ που θα παίρνει κάποια λεπτά στο "3". Φυσικά, όλα αυτά μπορούν να ανατραπούν το επόμενο διάστημα αν προκύψει κάτι "δυνατό" στο 4-5 καθώς ο Coach-B έχει την πολυτέλεια να "κατεβάζει" τον Σάσα Βεζένκοφ στο "3" χωρίς κανένα πρόβλημα.\nΚρατάμε ότι υπάρχει προχωρημένη επαφή με φόργουορντ και αν δεν υπάρξει "γάμος", πρόθεση της ΚΑΕ είναι να σκανάρει εκ νέου την αγορά για να τσεκάρει τί προσφέρει και αναλόγως και με την εξέλιξη του Κώστα Παπανικολάου θα προχωρήσει στην απόκτηση του 6ου ξένου...\nG.M.K Πέμπτη, 16 Σεπτεμβρίου 2021 01:06 Σύνδεσμος σχολίου\nΕνταξει οτι ψαχνεται για 3-4 δεν χρειαζεται να εχεις πληροφορηση, αρκει να δεις το ροστερ οτι δεν βγαινει και να καταλαβαινεις λιγο απο το αθλημα, ειναι προφανες το κενο (πριντ...μεγαλωσε, παπ με τραυματισμο σοβαρο, λιβιο κυριως στο 5). Το θεμα ειναι να γνωριζεις απο την πληροφορηση και για ποιον παικτη προκειται\nΔεν υπαρχει περιπτωαη να μην κοιταει παικτη για τις θεσεις των φοργουορντ, το θεμα ειναι αν θα ειναι κυριως 3 ή 4. Πιστευω οτι στο 4 χρειαζεται κυριως παικτη, γιατι λιβιο παιζει καλυτερα στο 5 και ο πριντ δεν μπορει βασικος πια αλλα ως εξαιρετικη λυση για 10 με 15λ. Αρα μενει μομο ο βεζενκοφ που παιζει παντως καλα και στο 3\nGeorge7 Πέμπτη, 16 Σεπτεμβρίου 2021 01:01 Σύνδεσμος σχολίου\nRedgoal απίθανη η απάντηση στο φίλο Νάσο.\nΣυνοπτικά, σε λίγες γραμμές, αναφέρετε μερικές από τις ειδήσεις που μας έχετε δώσει τελευταία!\nΤον Μπαρτζώκα θα ήθελα να τον προσπεράσω και να πέφτατε μια φορά έστω έξω....αλλά θυμάμαι αναλύσεις που έγραψα, όπως και άλλοι φίλοι, για τις μηδαμινές πιθανότητες επιστροφής του! Κι εσείς με υπομονή και επιμονή το θεωρούσατε δεδομένο.\nΕιδικά όμως για τον Σλούκα δεν υπάρχει νομίζω φίλαθλος του μπάσκετ που να μην ξέρει ότι είχατε αναφέρει την είδηση 2 μήνες νωρίτερα από ΟΛΟΥΣ τους άλλους.\nΟ Καλάθης σας επιβεβαίωσε με δηλώσεις του για την μεγάλη πρόταση που δέχτηκε από τον Ολυμπιακό και τις συζητήσεις.\nΜας προσφέρετε ειδήσεις ακόμα και μέσω των απαντήσεων σε σχόλια!\nΣυνεχίστε την πολύ καλή δουλειά και την εγγυημένη και αξιόπιστη ενημέρωσή μας!\nΘα κάνω όμως ερώτηση για το τριάρι...Όνομα μπορείτε να πείτε; Ή δεν είναι ακόμα η ώρα;\nREDGOAL: Δεν το ξέρουμε φίλε το όνομα...\nΜενιος Πέμπτη, 16 Σεπτεμβρίου 2021 00:59 Σύνδεσμος σχολίου\nΔεν ξέρω αν ο παίχτης που θα αποκτηθεί θα πατάει στο 4 η θα είναι καθαρά 3αρι που μπορεί να παίξει και στο 2 όπως ήταν ο λαιτι που ήθελε ο Μπαρτζώκας. Για μένα θέλουμε τριάρι που παίζει και στο 4. Αλλά για κάποιο λόγο έχω κυκλώσει εδώ και καιρό το όνομα του Τζάστιν Άντερσον ο οποίος δεν πατάει στο 4 είναι για small forward ξεκάθαρα.\nΜενιος Πέμπτη, 16 Σεπτεμβρίου 2021 00:23 Σύνδεσμος σχολίου\nΔεν χωράει άλλο 5αρι στην 12αδα. Δεν γίνεται να πάρεις ξένο παίχτη στο 5 και να του λες θα μπαίνεις 12αδα μόνο αν έχουμε τραυματισμό αφού Α1 σαν έβδομος ξένος δεν θα έχει δικαίωμα συμμετοχής. Πήγαν να πάρουν τον Αντετοκούμπο γιατί είναι Έλληνας γι'αυτό το ρόλο για να του δίνουν χρόνο στην Α1 αλλά δεν ψήθηκε ο παίχτης να μήν παίζει Ευρωλίγκα. 3αρι που να παίζει και στο 4 παίρνουν γιατί ο Ζαν Σαρλ θα παίζει και στο 5 και ο Πρίντεζης λόγω ηλικίας μπορεί να χάσει αρκετά ματς με προβλήματα στη μέση κτλ κτλ. Ο Μπαρτζώκας φέτος πέρα από την αξία τών παιχτών πήρε τα σωστά κομμάτια για το παζλ και θα βάλει το τελευταίο σωστό κομμάτι που είναι ένα 3αρο4αρι. Για έξτρα σέντερ μόνο αν βρεθεί Έλληνας που να δεχτεί να παίζει κυρίως μόνο Α1. Μόνο Ογκαστ και κουφός μπορούν να σταθούν αλλά έρχονται με maximum 250.000 που δίναμε για τον Κώστα Αντετοκούμπο? Μάλλον όχι. Οπότε πάμε όπως είμαστε και μόνο αν υπάρξει σοβαρός τραυματισμός παίχτη στο 4-5 θα κάνουμε προσθήκη εκεί στην πορεία.\nRedV Τετάρτη, 15 Σεπτεμβρίου 2021 22:55 Σύνδεσμος σχολίου\n@Agent777, αδερφέ, παρόλο που το σκεπτικό σου δεν έχει κανένα λάθος, θα σου πω το εξής. Αν οι επιλογές του Κουφου είναι Ολυμπιακός και Α1 ή ταμείο ανεργίας δεν πιστεύω ότι θα αρνηθεί να ερθει και μάλιστα με τους όρους της ομάδας. Μην ξεχνάς ότι δεν είναι και πιτσιρικάς πλέον.\nΡεντ, ποτέ πιστεύεις ότι θα έχουμε εξελίξεις όσον αφορά τον 6ο ξένο;\nREDGOAL: Φίλε αν προχωρήσει με αυτόν που μιλάνε, λογικά μέχρι το Σαββατοκύριακο\nΝασος Τετάρτη, 15 Σεπτεμβρίου 2021 21:53 Σύνδεσμος σχολίου\nΠερίεργο,αλλά δεν προκύπτει από καμία ξένη πηγή ότι η ομάδα κυνηγάει συγκεκριμένο 3-4 και η μόνη αναφορά στον Ολυμπιακό είναι στην πρόταση για 2ετη επέκταση του συμβολαίου του βεζενκοφ.Επισης ο κοουτς είπε σήμερα ότι αν χρειαστεί θα προβούμε σε αποκτήση 6ου ξένου. Οπότε περιμένουμε τις εξελίξεις Rg και ελπίζουμε να επιβεβαιώθουν οι πληροφορίες σου.Επισης κάποιος έγραψε για ντεκ πράγμα που είναι αστείο γιατί ακόμη κίαν τον άφηναν ελεύθερο (δέσμευση έως Ιαν/22 σίγουρα) θα πήγαινε Μπάρτσα και κάποιος άλλος σε άλλο σάιτ έγραφε για ιγκλις ο οποίος είναι ελεύθερος αλλά με συμβόλαιο 11,5 εκ$ και στα 33 του !!!!!Έλεος πια...\nREDGOAL: Φίλε περίεργο ήταν που δεν ανέφερε καμία ξένη πηγή ότι επιστρέφει ο Μπαρτζώκας και το γράφαμε μόνο εμείς εδώ; Περίεργο ήταν που καμιά ξένη πηγή δεν έγραψε τίποτα για Σλούκα ότι έκλεισε παρά μόνο 2 μήνες μετά από το RG; Περίεργο ήταν που δεν έγραψαν επίσης για την πρόταση στον Καλάθη παρά μόνο όταν το επιβεβαίωσε ο ίδιος; Περίεργο ήταν που δεν είχε γράψει κανείς για τη 2η πρόταση στον Γουόκαπ και πως κλείνει και το κάνανε αρκετές ώρες μετά το RG; Περίεργο ήταν που γράφανε και λέγανε ότι έκλεισε το ρόστερ και εμείς εδώ λέγαμε ότι περιμένει τον Ντόρσεϊ και πως θα πάρει 100% παίκτη-σκόρερ; Αν σου φαίνονται περίεργα φίλε, να διαβάζεις τους έξω και τους άλλους μέσα και άσε το RG να πορεύεται με τους πιστούς αναγνώστες του. Δεν έχουμε να αποδείξουμε σε κανέναν τίποτα. Όποιος θέλει μας διαβάζει, όποιος νομίζει ότι δεν κάνουμε καλό ρεπορτάζ, ας διαβάζει άλλους. Ευτυχώς οι πιστοί αναγνώστες μας είναι εκατοντάδες χιλιάδες πλέον και ξέρουν καλά πως αυτά που διαβάζουν εδώ, θα τα διαβάσουν αλλού μετά από καιρό...\nAgent777 Τετάρτη, 15 Σεπτεμβρίου 2021 21:39 Σύνδεσμος σχολίου\n@RedV, όχι αδερφέ μου γιατί να με ξενερώσεις; Γι'αυτό γράφουμε εδώ, για να λέμε την άποψή μας για το πώς θα γίνει η ομάδα καλύτερη. Κοίτα, έχεις δίκιο ότι το ιδανικό θα ήταν να έρθει ας πούμε ο Κουφός στη θέση του Χρηστίδη και να έχεις 3 έτοιμα 5άρια. Όμως σκέψου το εξής. Με την άφιξη του ξένου 3αριού η 12άδα θα κλείσει και ακόμη και ο Λούντζης που έπαιξε στα φιλικά, θα είναι εκτός. Θα δεχόταν ο Κουφός να είναι εκτός 12άδας στην Ευρωλίγκα και να παίζει μόνο στην Α1 ή όταν υπάρχει κανένας τραυματισμός και στην Ευρωλίγκα; Εγώ πιστεύω ότι δεν θα δεχόταν. Οπότε θέλουμε ένα πεντάρι που να είναι Έλληνας, να είναι έτοιμος παίκτης και να είναι εντάξει με το να παίζει μόνο στην Α1. Μάλλον καταλαβαίνεις κι εσύ ότι τέτοιο 5άρι δεν υπάρχει στην αγορά, οπότε αναγκαστικά θα πάμε σε λύση ανάγκης τύπου Χρηστίδη.\nGuilherme7 Τετάρτη, 15 Σεπτεμβρίου 2021 19:37 Σύνδεσμος σχολίου\nJustin Anderson από Summer League με θητεία σε Sixers και Mavericks\nRedV Τετάρτη, 15 Σεπτεμβρίου 2021 19:31 Σύνδεσμος σχολίου\n@Agent777,φιλε λυπάμαι που θα σε ξενερώσω αλλά ο Χρηστιδης δεν υπολογίζεται ούτε για τα φιλικά. Σε 6 παιχνίδια ο Μπαρτζωκας τον εμπιστεύτηκε μονο στα τελευταία λεπτά του αγώνα με την Ζενιτ. Όσο για τους Οικονομοπουλο και Μοουσα, ζητημα είναι αν θα τους ξαναδούμε μέχρι το τέλος της σεζόν.\ngeodiv Τετάρτη, 15 Σεπτεμβρίου 2021 19:28 Σύνδεσμος σχολίου\nΔηλαδη, κε Δραγανογλου, αποκλειουμε παντελως να αποκτηθουν δυο, 3αρι και 5αρι, καθως εκει φαινεται οτι υπαρχουν τα εναπομειναντα κενα; Και κατι ακομα. Γιατι 3-4αρι και οχι καθαρο s-f; Ευχαριστω.\nREDGOAL: Αν πέσει ο Κουφός, τίποτα δεν αποκλείεται. Οι πληροφορίες λένε ότι μιλάνε με παίκτη που παίζει 3-4. Αυτά ξέρουμε για την ώρα...